ΑΚΡΩΝΥΜΙΑ ΚΑΙ ΣΥΝΤΟΜΟΓΡΑΦΙΕΣ

ΕΕΣ : Ευρωπαϊκό Ελεγκτικό Συνέδριο

ΕιδΕ : Ειδική έκθεση

ΕΚΤ : Ευρωπαϊκό Κοινωνικό Ταμείο

ΕΠ : Επιχειρησιακό Πρόγραμμα

ΕΤΑ : Ευρωπαϊκό Ταμείο Ανάπτυξης

ΟΤΔ : Ομάδα τοπικής δράσης

ΠΠ : Πρόγραμμα-πλαίσιο

ΤΠ : Τεχνολογία πληροφοριών

EUSF : Ταμείο Αλληλεγγύης της Ευρωπαϊκής Ένωσης

MEDA : "Συνοδευτικά μέτρα": χρηματοδοτικό μέσο της ευρωμεσογειακής εταιρικής σχέσης

QSG : Ομάδα στήριξης της ποιότητας (Quality Support Group)

RAD : Συστάσεις, Ενέργειες, Απαλλαγή (Recommendations, Actions, Discharge)

SMART : (στόχοι) συγκεκριμένοι, μετρήσιμοι, εφικτοί, συναφείς και χρονικά προσδιορισμένοι (Specific, Measurable, Achievable, Relevant, Timely)

ΣΥΝΟΨΗ

I. Στην παρούσα έκθεση παρουσιάζονται τα αποτελέσματα της δεύτερης επισκόπησης της συνέχειας που έδωσε η Επιτροπή σε συστάσεις που διατύπωσε το Συνέδριο σε παλαιότερες ειδικές εκθέσεις του.

II. Το γενικό ερώτημα της επισκόπησης ήταν το εξής: Δίνει η Επιτροπή την ενδεδειγμένη συνέχεια στις συστάσεις ελέγχου που διατυπώνει το Συνέδριο στις ειδικές εκθέσεις του; Το ερώτημα αυτό αναλύθηκε σε δύο επιμέρους ερωτήματα: Καθόρισε η Επιτροπή κατάλληλες κατευθυντήριες οδηγίες και διαδικασίες για τις επακόλουθες δραστηριότητες; Διαθέτει η Επιτροπή επαρκείς και αξιόπιστες πληροφορίες διαχείρισης σχετικά με τις συστάσεις ελέγχου και την πορεία υλοποίησής τους;

III. Στο πλαίσιο της επισκόπησης, το Συνέδριο εξέτασε τη συνέχεια που έδωσε η Επιτροπή σε δείγμα 62 συστάσεων που διατυπώθηκαν σε δέκα ειδικές εκθέσεις (ΕιδΕ) που δημοσίευσε το Συνέδριο κατά την περίοδο 2006-2010. Το Συνέδριο χρησιμοποίησε το δείγμα αυτό προκειμένου να αξιολογήσει την πρόοδο της υλοποίησης των συστάσεων, καθώς και τις πληροφορίες διαχείρισης της Επιτροπής σχετικά με την πορεία υλοποίησής τους. Ακόμη, το Συνέδριο εξέτασε συναφείς διαδικασίες των γενικών διευθύνσεων (ΓΔ) και ανέλυσε εγχειρίδια, κατευθυντήριες οδηγίες, σχέδια και εκθέσεις που δημοσιεύθηκαν, εστιάζοντας ιδιαιτέρως σε όσα σχετίζονται με την εφαρμογή RAD (Recommendation, Action, Discharge — Συστάσεις, Ενέργειες, Απαλλαγή). Η εφαρμογή RAD είναι ένα εργαλείο ΤΠ που χρησιμοποιεί η Επιτροπή για την παρακολούθηση των επακόλουθων ενεργειών της σε σχέση με τις συστάσεις ελέγχου που διατυπώνει το Συνέδριο, καθώς και των αιτημάτων που διατυπώνει η αρμόδια για την απαλλαγή αρχή στο πλαίσιο της διαδικασίας απαλλαγής.

IV. Βάσει της επισκόπησης που διενήργησε, το Συνέδριο καταλήγει στο συμπέρασμα ότι η Επιτροπή δίνει την ενδεδειγμένη συνέχεια στις συστάσεις του Συνεδρίου. Από την ανάλυση δείγματος συστάσεων προέκυψε ότι η Επιτροπή έχει υλοποιήσει το 83 % των συστάσεων του Συνεδρίου είτε πλήρως είτε ως επί το πλείστον, γεγονός που έχει συμβάλει στη βελτίωση της δημοσιονομικής διαχείρισης σε αρκετούς τομείς του προϋπολογισμού της ΕΕ.

V. Το Συνέδριο καταλήγει επίσης στο συμπέρασμα ότι η Επιτροπή έχει θεσπίσει κατάλληλες κατευθυντήριες οδηγίες και διαδικασίες σχετικά με τις επακόλουθες δραστηριότητές της.

VI. Τέλος, από την επισκόπηση του Συνεδρίου προκύπτει ότι η εφαρμογή ΤΠ RAD περιέχει πληροφορίες διαχείρισης σχετικά με τις συστάσεις ελέγχου που διατύπωσε το Συνέδριο στις ειδικές εκθέσεις που δημοσίευσε από το 2008 και έπειτα. Ωστόσο, το Συνέδριο καταλήγει στο συμπέρασμα ότι η εφαρμογή RAD δεν διασφαλίζει ότι η Επιτροπή διαθέτει επαρκείς και αξιόπιστες πληροφορίες διαχείρισης σχετικά με την πορεία υλοποίησης των συστάσεων που έχουν υλοποιηθεί μόνον μερικώς. Αυτό οφείλεται στον απόλυτο χαρακτήρα των κατηγοριών που χρησιμοποιεί η Επιτροπή για την καταχώριση της πορείας υλοποίησης των συστάσεων.

VII. Επομένως, το Συνέδριο συνιστά στην Επιτροπή να τελειοποιήσει την εφαρμογή RAD, προκειμένου να αντικατοπτρίζει ακριβέστερα τις συστάσεις που έχουν υλοποιηθεί μόνον μερικώς.

ΕΙΣΑΓΩΓΗ

1. Σύμφωνα με τα διεθνή πρότυπα ελέγχου, η παρακολούθηση της συνέχειας που δίνεται στις εκθέσεις ελέγχου αποτελεί το τελικό στάδιο του κύκλου του ελέγχου επιδόσεων που περιλαμβάνει τον σχεδιασμό, την εκτέλεση και την παρακολούθηση των επακόλουθων ενεργειών [1]. Η παρακολούθηση της συνέχειας που δόθηκε στις εκθέσεις ελέγχου επιδόσεων του Συνεδρίου αποτελεί αναγκαίο στοιχείο του κύκλου λογοδοσίας και ενθαρρύνει την αποτελεσματική υλοποίηση από πλευράς της Επιτροπής των συστάσεων που διατυπώνονται στην έκθεση.

2. Η πρώτη έκθεση του Συνεδρίου σχετικά με τη συνέχεια που δόθηκε δημοσιεύθηκε το 2012 (ΕιδΕ αριθ. 19/2012). Στην έκθεση αυτή, το Συνέδριο παρατήρησε ότι είναι αναγκαίο να ενισχυθεί η παρακολούθηση της Επιτροπής στη συνέχεια που δίνεται στις συστάσεις ελέγχου τις οποίες διατυπώνει το Συνέδριο.

3. Στην παρούσα έκθεση παρουσιάζονται τα αποτελέσματα της δεύτερης επισκόπησης που διενήργησε το Συνέδριο σχετικά με τη συνέχεια που έδωσε η Επιτροπή σε συστάσεις τις οποίες είχε διατυπώσει το Συνέδριο σε παλαιότερες ειδικές εκθέσεις του.

ΕΜΒΕΛΕΙΑ ΚΑΙ ΤΡΟΠΟΣ ΠΡΟΣΕΓΓΙΣΗΣ

4. Η παρούσα επισκόπηση από το Συνέδριο της συνέχειας που έδωσε η Επιτροπή σε συστάσεις ελέγχου του βασίζεται σε εξέταση συστημάτων που διενήργησαν το 2011 τα κλιμάκια εσωτερικού ελέγχου της Επιτροπής· το συμπέρασμα της εν λόγω εξέτασης ήταν ότι το ισχύον σύστημα εσωτερικού ελέγχου των αντίστοιχων ΓΔ παρείχε εύλογη διασφάλιση όσον αφορά την υλοποίηση των συστάσεων που διατυπώνει το Συνέδριο. Ωστόσο, τα κλιμάκια εσωτερικού ελέγχου εντόπισαν επίσης προβλήματα που πρέπει να αντιμετωπιστούν και διατύπωσαν συστάσεις για βελτιώσεις στα λειτουργικά χαρακτηριστικά και τις δυνατότητες αναφορών της εφαρμογής RAD.

5. Το γενικό ερώτημα της επισκόπησης είναι το εξής:

Δίνει η Επιτροπή την ενδεδειγμένη συνέχεια στις συστάσεις ελέγχου που διατυπώνει το Συνέδριο στις ειδικές εκθέσεις του;

Το ερώτημα αυτό αναλύθηκε σε δύο επιμέρους ερωτήματα:

Καθόρισε η Επιτροπή κατάλληλες κατευθυντήριες οδηγίες και διαδικασίες για τις επακόλουθες δραστηριότητές της;

Διαθέτει η Επιτροπή επαρκείς και αξιόπιστες πληροφορίες διαχείρισης σχετικά με τις συστάσεις ελέγχου και την πορεία υλοποίησής τους;

6. Το Συνέδριο, προκειμένου να απαντήσει στα ερωτήματα αυτά, προέβη κατά το διάστημα 1 Ιανουαρίου- 31 Μαρτίου 2013 σε ανάλυση δείγματος 62 συστάσεων ελέγχου προερχόμενων από 10 ειδικές εκθέσεις που δημοσίευσε το Συνέδριο κατά την περίοδο 2006-2010, προκειμένου να προσδιορίσει εάν η Επιτροπή έδωσε συνέχεια στις εν λόγω συστάσεις. Το δείγμα επελέγη από εκθέσεις που δημοσιεύθηκαν τουλάχιστον δύο έτη νωρίτερα και των οποίων οι συστάσεις εξακολουθούν να ισχύουν. Το δείγμα χρησιμοποιήθηκε επίσης προκειμένου να ελεγχθεί η καταλληλότητα και η αξιοπιστία των πληροφοριών διαχείρισης της Επιτροπής σχετικά με τις εν λόγω συστάσεις. Οι ειδικές εκθέσεις που περιλαμβάνονταν στο δείγμα παρουσιάζονται στον πίνακα 1.

7. Στο πλαίσιο της αξιολόγησης της πορείας υλοποίησης των συστάσεων, το Συνέδριο χρησιμοποιεί τις ακόλουθες κατηγορίες: "υλοποιήθηκε πλήρως", "υλοποιήθηκε ως επί το πλείστον", "υλοποιήθηκε μερικώς", "δεν υλοποιήθηκε", "άνευ αντικειμένου πλέον", "δεν κατέστη δυνατή η επαλήθευση". Το Συνέδριο θεωρεί ότι μια σύσταση έχει υλοποιηθεί πλήρως εφόσον η Επιτροπή έχει προβεί σε όλες τις εύλογες και αναλογικές διορθωτικές ενέργειες στους τομείς που εμπίπτουν στην αρμοδιότητά της και δεν απομένουν να διευθετηθούν ουσιώδη ζητήματα. Η πρόοδος της υλοποίησης επιβεβαιώθηκε μέσω συνεντεύξεων και εγγράφων τεκμηρίωσης από τις αρμόδιες ΓΔ, όχι όμως και με πληροφορίες σε επίπεδο κρατών μελών ή δικαιούχων χωρών. Μολονότι σκοπός της επισκόπησης είναι να προσδιοριστούν οι ενέργειες στις οποίες προέβη η Επιτροπή σε συνέχεια των συστάσεων του Συνεδρίου, δεν αξιολογήθηκαν οι επιδράσεις των εν λόγω δράσεων, καθώς μια τέτοια αξιολόγηση θα προϋπέθετε χωριστούς ενδελεχείς ελέγχους στους αντίστοιχους τομείς.

8. Επιπλέον, το Συνέδριο εξέτασε τις συναφείς διαδικασίες των ΓΔ [2] και ανέλυσε εγχειρίδια, κατευθυντήριες οδηγίες, σχέδια και εκθέσεις που δημοσιεύθηκαν. Η επισκόπηση επικεντρώθηκε ιδίως στην εφαρμογή RAD της Επιτροπής, η οποία χρησιμοποιείται για την καταγραφή και την παρακολούθηση πληροφοριών που σχετίζονται με τις επακόλουθες ενέργειες στις οποίες προβαίνει η Επιτροπή.

ΠΙΝΑΚΑΣ 1

ΟΙ ΕΙΔΙΚΕΣ ΕΚΘΕΣΕΙΣ ΠΟΥ ΑΠΟΤΕΛΕΣΑΝ ΑΝΤΙΚΕΙΜΕΝΟ ΠΑΡΑΚΟΛΟΥΘΗΣΗΣ ΣΤΟ ΠΛΑΙΣΙΟ ΤΗΣ ΠΑΡΟΥΣΑΣ ΕΚΘΕΣΗΣ

Ειδική έκθεση [1111] | Τομέας του προϋπολογισμού | Αριθμός συστάσεων ελέγχου που αναλύθηκαν [1112] |

ΕιδΕ αριθ. 8/2006 Καλλιέργεια της επιτυχίας; Αποτελεσματικότητα της στήριξης της Ευρωπαϊκής Ένωσης στα επιχειρησιακά προγράμματα των παραγωγών στον τομέα των οπωροκηπευτικών | Γεωργία | 9 |

ΕιδΕ αριθ. 6/2009 Επισιτιστική βοήθεια της Ευρωπαϊκής Ένωσης για τους απόρους: αξιολόγηση των στόχων, των μέσων και των μεθόδων που εφαρμόστηκαν | Γεωργία | 8 |

ΕιδΕ αριθ. 5/2010 Εφαρμογή της προσέγγισης Leader στον τομέα της αγροτικής ανάπτυξης | Γεωργία | 6 |

ΕιδΕ αριθ. 3/2008 Ταμείο Αλληλεγγύης της Ευρωπαϊκής Ένωσης: πόσο ταχύ, αποτελεσματικό και ευέλικτο είναι; | Ταμείο Αλληλεγγύης της Ευρωπαϊκής Ένωσης | 2 |

ΕιδΕ αριθ. 17/2009 Ενέργειες συγχρηματοδοτούμενες από το Ευρωπαϊκό Κοινωνικό Ταμείο στον τομέα της επαγγελματικής κατάρτισης των γυναικών | Συνοχή | 3 |

ΕιδΕ αριθ. 6/2008 Βοήθεια αποκατάστασης της Ευρωπαϊκής Επιτροπής μετά το τσουνάμι και τον τυφώνα Mitch | Εξωτερικές δράσεις | 6 |

ΕιδΕ αριθ. 18/2009 Αποτελεσματικότητα της στήριξης του ΕΤΑ για την περιφερειακή οικονομική ολοκλήρωση στην Ανατολική και τη Δυτική Αφρική | Εξωτερικές δράσεις | 11 |

ΕιδΕ αριθ. 1/2009 Τραπεζικά μέτρα στην περιοχή της Μεσογείου στο πλαίσιο του προγράμματος MEDA και των προηγούμενων πρωτοκόλλων | Εξωτερικές δράσεις | 5 |

ΕιδΕ αριθ. 5/2009 Η διαχείριση των ταμειακών διαθεσίμων της Επιτροπής | Έσοδα | 7 |

ΕιδΕ αριθ. 9/2007 Αξιολόγηση των προγραμμάτων-πλαισίων Έρευνας και Τεχνολογικής Ανάπτυξης (Ε&ΤΑ) της ΕΕ — Μπορεί να βελτιωθεί η προσέγγιση της Επιτροπής; | Έρευνα | 5 |

Συνολικός αριθμός συστάσεων | | 62 |

Η ΥΛΟΠΟΙΗΣΗ 62 ΣΥΣΤΑΣΕΩΝ ΑΠΌ ΤΗΝ ΕΠΙΤΡΟΠΉ

ΕΙΣΑΓΩΓΗ

9. Η Επιτροπή δίνει συνέχεια στις συστάσεις ελέγχου που διατυπώνει το Συνέδριο, καθώς και στα αιτήματα που διατυπώνουν το Ευρωπαϊκό Κοινοβούλιο και το Συμβούλιο (ήτοι η αρμόδια για την απαλλαγή αρχή όσον αφορά τον προϋπολογισμό της ΕΕ). Σύμφωνα με το άρθρο 166, παράγραφος 2, του δημοσιονομικού κανονισμού, η Επιτροπή καταρτίζει ετήσια έκθεση σχετικά τα ανωτέρω αναφερόμενα αιτήματα στο πλαίσιο της διαδικασίας απαλλαγής για τον προϋπολογισμό της ΕΕ.

10. Στην ενότητα αυτή παρουσιάζονται τα αποτελέσματα της επισκόπησης που διενήργησε το Συνέδριο σε σχέση με την υλοποίηση από την Επιτροπή δείγματος 62 συστάσεων προερχόμενων από 10 ειδικές εκθέσεις που δημοσίευσε το Συνέδριο κατά την περίοδο 2006-2010. Στο πλαίσιο της διαδικασίας αυτής δεν αξιολογήθηκε ο χειρισμός των αιτημάτων του Συμβουλίου και του Κοινοβουλίου. Στο παράρτημα I παρουσιάζονται εν συντομία οι 62 συστάσεις που εξέτασε το Συνέδριο, ενώ στα παραρτήματα II έως XI παρουσιάζονται συνοπτικά οι σχετικοί έλεγχοι, οι συστάσεις, οι ενέργειες παρακολούθησης στις οποίες προέβη η Επιτροπή, καθώς και τα ζητήματα που τυχόν δεν έχουν αντιμετωπιστεί ακόμη.

Η ΕΠΙΤΡΟΠΗ ΔΙΝΕΙ ΤΗΝ ΕΝΔΕΔΕΙΓΜΕΝΗ ΣΥΝΕΧΕΙΑ ΣΤΙΣ ΣΥΣΤΑΣΕΙΣ ΤΟΥ ΣΥΝΕΔΡΙΟΥ ΚΑΙ ΥΛΟΠΟΙΕΙ ΤΗ ΜΕΓΑΛΗ ΠΛΕΙΟΝΟΤΗΤΑ ΑΥΤΩΝ

11. Επί συνόλου 62 συστάσεων που εξέτασε το Συνέδριο, δεν κατόρθωσε να επαληθεύσει τη συνέχεια που δόθηκε σε τρεις από τις επιλεγείσες συστάσεις, καθώς τα απαραίτητα αποδεικτικά στοιχεία ήταν διαθέσιμα μόνον στο επίπεδο των δικαιούχων χωρών, δηλαδή εκτός της εμβέλειας της επισκόπησης (βλέπε σημείο 7). Η Επιτροπή δεν υλοποίησε τρεις συστάσεις (οι οποίες σχετίζονταν στο σύνολό τους με τον έλεγχο σχετικά με την επισιτιστική βοήθεια — παράρτημα III). Δύο ακόμη συστάσεις απορρίφθηκαν αρχικώς, αλλά στη συνέχεια υλοποιήθηκαν πλήρως (μία σύσταση σχετική με την επισιτιστική βοήθεια —παράρτημα III) ή ως επί το πλείστον (σύσταση σχετική με τη διαχείριση των ταμειακών διαθεσίμων — παράρτημα X).

12. Το Συνέδριο διαπίστωσε ότι, επί συνόλου 59 συστάσεων τις οποίες κατέστη δυνατό να αξιολογήσει, 49 συστάσεις (83 %) υλοποιήθηκαν είτε πλήρως είτε ως επί το πλείστον, επτά συστάσεις (12 %) υλοποιήθηκαν μερικώς, ενώ τρεις (5 %) δεν υλοποιήθηκαν.

ΠΑΡΑΔΕΙΓΜΑΤΑ ΒΕΛΤΙΩΣΕΩΝ ΚΑΙ ΤΟΜΕΙΣ ΣΤΟΥΣ ΟΠΟΙΟΥΣ Η ΔΗΜΟΣΙΟΝΟΜΙΚΗ ΔΙΑΧΕΙΡΙΣΗ ΜΠΟΡΕΙ ΝΑ ΒΕΛΤΙΩΘΕΙ

13. Η απλούστευση των προγραμμάτων ενίσχυσης και η αποσαφήνιση των διαδικασιών χορήγησης των ενισχύσεων, όπως των κριτηρίων επιλεξιμότητας, επισημάνθηκαν στο πρόγραμμα στήριξης της ΕΕ στον τομέα των οπωροκηπευτικών (γεωργία), αλλά και σε σχέση με το Ταμείο Αλληλεγγύης της Ευρωπαϊκής Ένωσης. Στην περίπτωση του τελευταίου, οι βελτιώσεις στην ποιότητα των αιτήσεων οδήγησαν σε μείωση του αριθμού των αιτήσεων για τις οποίες η Επιτροπή χρειαζόταν να ζητήσει πρόσθετες πληροφορίες. Διαπιστώθηκε επίσης ότι βελτιώθηκαν οι κατευθυντήριες οδηγίες της Επιτροπής προς τα κράτη μέλη όσον αφορά τις διαδικασίες επιλογής των έργων και ενσωματώθηκαν υποχρεωτικοί δείκτες επιδόσεων σε συγχρηματοδοτούμενα από το Ευρωπαϊκό Κοινωνικό Ταμείο προγράμματα επαγγελματικής επιμόρφωσης (συνοχή). Παρομοίως, σε συνέχεια του ελέγχου σχετικά με το τσουνάμι στον Ινδικό Ωκεανό, θεσπίστηκαν καλύτερες διαδικασίες για την εξέταση της βιωσιμότητας των έργων κατά το στάδιο της εξέτασης των αιτήσεων (εξωτερικές δράσεις). Βελτιώσεις αυτού του είδους μπορούν να οδηγήσουν σε καλύτερα στοχευμένες και, επομένως, αποτελεσματικότερες ενισχύσεις, χορηγούμενες με αποδοτικότερο τρόπο.

14. Η παρακολούθηση της υλοποίησης και η αξιολόγηση των αποτελεσμάτων των προγραμμάτων και των δράσεων της ΕΕ προϋποθέτουν αξιόπιστες πληροφορίες σχετικά με τις επιδόσεις. Βελτιώσεις στην κατεύθυνση αυτή διαπιστώθηκαν σε αρκετούς από τους τομείς που εξετάστηκαν. Πρώτον, μολονότι τα σχέδια κανονισμών για το Ταμείο Συνοχής όσον αφορά την περίοδο προγραμματισμού 2014-2020 εξακολουθούν να βασίζονται ως επί το πλείστον στις εισροές, είναι περισσότερο προσανατολισμένα στα αποτελέσματα, και περιλαμβάνουν δείκτες για τις υλοποιήσεις και τα προσδοκώμενα αποτελέσματα (συνοχή). Δεύτερον, όσον αφορά το πρόγραμμα στήριξης της ΕΕ στον τομέα των οπωροκηπευτικών, η συγκέντρωση δεδομένων από τα κράτη μέλη βελτιώθηκε χάρη σε νέες κατευθυντήριες οδηγίες, πρότυπα και λογισμικό που παρέσχε η Επιτροπή (γεωργία). Τέλος, παρατηρήθηκαν βελτιώσεις στην υποβολή στοιχείων, την παρακολούθηση και την επικοινωνία από τους υπεύθυνους του προγράμματος αποκατάστασης μετά το τσουνάμι στον Ινδικό Ωκεανό (εξωτερικές δράσεις).

15. Ωστόσο, είναι αναγκαίο να διασφαλιστεί η καλύτερη στόχευση των καθεστώτων ενισχύσεων, μέσω της ενσωμάτωσης στα προγράμματα στόχων SMART [3] και καλύτερων δεικτών επιδόσεων (γεωργία). Είναι επίσης αναγκαία η βελτίωση των συγκριτικών στοιχείων σχετικά με το κόστος, τα οποία παρέχονται στους υπεύθυνους για την υλοποίηση και την παρακολούθηση (εξωτερικές δράσεις). Οι βελτιώσεις αυτές θα διευκόλυναν την ενίσχυση της λογοδοσίας των κρατών μελών και των δικαιούχων χρηματοδότησης της ΕΕ.

16. Η βελτίωση του συντονισμού και της δημιουργίας ικανοτήτων μεταξύ των ενδιαφερομένων αποτελούν σημαντικά στοιχεία για τη διασφάλιση της αποδοτικότητας και της αποτελεσματικότητας των δαπανών της ΕΕ. Όσον αφορά τη στήριξη από το Ευρωπαϊκό Ταμείο Ανάπτυξης (ΕΤΑ), παρατηρήθηκαν αυξημένες προσπάθειες προς την κατεύθυνση της περιφερειακής ολοκλήρωσης στην Αφρική με τη στήριξη της Επιτροπής. Μεταξύ άλλων, επισημάνθηκε βελτίωση του συντονισμού μεταξύ περιφερειακών φορέων και ανταλλαγή κατευθυντήριων οδηγιών μεταξύ των κεντρικών υπηρεσιών της Επιτροπής και των αντιπροσωπειών της ΕΕ στις χώρες-εταίρους. Αναπτύχθηκαν επίσης μηχανισμοί για καλύτερο συντονισμό μεταξύ της Επιτροπής και άλλων συμμετεχόντων στη χρηματοδότηση, όπως η Ευρωπαϊκή Τράπεζα Επενδύσεων και η Ευρωπαϊκή Τράπεζα Ανασυγκρότησης και Ανάπτυξης (εξωτερικές δράσεις).

17. Τέλος, η αυξημένη θεσμική ικανότητα που παρατηρήθηκε στον τομέα των τραπεζικών μέτρων στην περιοχή της Μεσογείου, μέσω της συγκρότησης εξειδικευμένων μονάδων στην Επιτροπή (EuropeAid), αναμένεται να συμβάλει στην προαγωγή και τη διαχείριση καινοτόμων χρηματοδοτικών μέσων (εξωτερικές δράσεις).

ΕΠΙΣΚΟΠΗΣΗ ΤΩΝ ΔΙΑΔΙΚΑΣΙΩΝ ΠΟΥ ΑΦΟΡΟΥΝ ΤΙΣ ΕΠΑΚΟΛΟΥΘΕΣ ΕΝΕΡΓΕΙΕΣ ΤΗΣ ΕΠΙΤΡΟΠΗΣ

18. Η ΓΔ Προϋπολογισμού της Επιτροπής είναι αρμόδια για την παρακολούθηση και τον συντονισμό της διαδικασίας που αφορά τις επακόλουθες ενέργειες. Για τον σκοπό αυτό οι ΓΔ χρησιμοποιούν στο σύνολό τους μια εφαρμογή ΤΠ, η οποία ονομάζεται RAD, για την καταχώριση πληροφοριών διαχείρισης που σχετίζονται με τις συστάσεις ελέγχου και τα αιτήματα απαλλαγής. Η εφαρμογή RAD περιέχει την επίσημη απάντηση της Επιτροπής στις συστάσεις και τα αιτήματα, καθώς και την πορεία των επακόλουθων ενεργειών στις οποίες προβαίνουν οι επιμέρους ΓΔ, που είναι κατ’ εξοχήν αρμόδιες για την υλοποίησή τους.

19. Η εφαρμογή RAD, η οποία αναπτύχθηκε το 2003, σχεδιάστηκε ως εργαλείο ΤΠ για την παρακολούθηση της συνέχειας που δίνεται στις συστάσεις που διατυπώνει στην ετήσια έκθεσή του το Συνέδριο και των αιτημάτων που διατυπώνει η αρμόδια για την απαλλαγή αρχή στο πλαίσιο της διαδικασίας απαλλαγής. Από το 2008, η χρήση της εφαρμογής RAD επεκτάθηκε ώστε να καλύψει τις συστάσεις που διατυπώνει το Συνέδριο σε ειδικές εκθέσεις του. Η εφαρμογή RAD αποτελεί σημαντική συνιστώσα του συστήματος επακόλουθων ενεργειών της Επιτροπής, τόσο ως εργαλείο πληροφοριών διαχείρισης, το οποίο παρέχει στη ΓΔ Προϋπολογισμού και τις επιμέρους ΓΔ τη δυνατότητα να παρακολουθούν τις ενέργειες που γίνονται σε συνέχεια συστάσεων και αιτημάτων, όσο και ως βασική πηγή πληροφοριών στο πλαίσιο της κατάρτισης της ετήσιας έκθεσης προς την αρμόδια για την απαλλαγή αρχή [4].

20. Πάροχος της εφαρμογής RAD είναι η ΓΔ Πληροφορικής, ενώ αποτελεί ιδιοκτησία της ΓΔ Προϋπολογισμού, η οποία είναι επίσης υπεύθυνη για την επικύρωση των στοιχείων που καταχωρούνται στην εφαρμογή.

Η ΕΠΙΤΡΟΠΗ ΑΝΕΠΤΥΞΕ ΚΑΤΑΛΛΗΛΕΣ ΚΑΤΕΥΘΥΝΤΗΡΙΕΣ ΟΔΗΓΙΕΣ ΚΑΙ ΔΙΑΔΙΚΑΣΙΕΣ ΣΧΕΤΙΚΑ ΜΕ ΤΙΣ ΕΠΑΚΟΛΟΥΘΕΣ ΔΡΑΣΤΗΡΙΟΤΗΤΕΣ ΤΗΣ

21. Το Συνέδριο εξέτασε τις κατευθυντήριες οδηγίες και τις διαδικασίες της Επιτροπής σχετικά με τις επακόλουθες δραστηριότητες. Το Συνέδριο επισήμανε ότι, σε συνέχεια των παρατηρήσεων των κλιμακίων εσωτερικού ελέγχου και των παρατηρήσεων που διατυπώθηκαν στην πρώτη έκθεση παρακολούθησης του Συνεδρίου [5], η Επιτροπή έλαβε σημαντικά μέτρα προς την κατεύθυνση της ενίσχυσης των κατευθυντήριων οδηγιών και των διαδικασιών της σε σχέση με τις επακόλουθες δραστηριότητες. Σε αυτά περιλαμβάνονται η καλύτερη τεκμηρίωση των εφαρμοζόμενων διαδικασιών και η έγκριση νέων κατευθυντήριων οδηγιών για τις δραστηριότητες σχεδιασμού, εκτέλεσης, παρακολούθησης και υποβολής στοιχείων σχετικά με τις επακόλουθες δραστηριότητες, καθώς και η απόδοση προτεραιότητας σε "πολύ σημαντικές/-ά" και "ζωτικής σημασίας" συστάσεις/αιτήματα, όπως επίσης η απαίτηση υποβολής από τις ΓΔ εκθέσεων, τουλάχιστον σε ετήσια βάση, σχετικά με την πρόοδο της υλοποίησης συστάσεων και αιτημάτων.

22. Στο πλαίσιο του σχεδίου δράσης που κατάρτισε η ΓΔ Προϋπολογισμού με τίτλο "RAD actions 2013", επικαιροποιήθηκε το εγχειρίδιο χρήστη της εφαρμογής RAD. Επιπλέον, δρομολογήθηκαν δράσεις, όπως μαθήματα επιμόρφωσης, εκθέσεις σχετικά με την τήρηση των χρονοδιαγραμμάτων, καλύτερες λειτουργίες αναζήτησης, καθώς και η διόρθωση σφαλμάτων προγραμματισμού που εμφάνιζε η εφαρμογή RAD.

23. Από την επισκόπηση του Συνεδρίου προέκυψε ότι έχουν αναπτυχθεί και τεκμηριώνονται επαρκώς οι διαδικασίες στην εφαρμογή RAD, καθώς και οι σύνδεσμοι προς τις αρμόδιες μονάδες των ΓΔ. Με τον τρόπο αυτό διασφαλίζεται η διαδρομή ελέγχου όλων των συστάσεων που καταχωρούνται στην εφαρμογή, συμπεριλαμβανομένης της επικαιροποίησης της πορείας υλοποίησής τους. Επίσης, η επισκόπηση κατέδειξε ότι η ΓΔ Προϋπολογισμού έχει θεσπίσει διαδικασίες που διασφαλίζουν τον σαφή διαχωρισμό των αρμοδιοτήτων, προκειμένου να διασφαλίζεται η ακεραιότητα των δεδομένων που καταχωρίζονται στην εφαρμογή RAD.

Η ΕΦΑΡΜΟΓΗ RAD ΔΕΝ ΔΙΑΣΦΑΛΙΖΕΙ ΟΤΙ Η ΕΠΙΤΡΟΠΗ ΔΙΑΘΕΤΕΙ ΕΠΑΡΚΕΙΣ ΚΑΙ ΑΞΙΟΠΙΣΤΕΣ ΠΛΗΡΟΦΟΡΙΕΣ ΔΙΑΧΕΙΡΙΣΗΣ ΣΧΕΤΙΚΑ ΜΕ ΤΗΝ ΠΟΡΕΙΑ ΥΛΟΠΟΙΗΣΗΣ ΤΩΝ ΣΥΣΤΑΣΕΩΝ ΠΟΥ ΕΧΟΥΝ ΥΛΟΠΟΙΗΘΕΙ ΜΟΝΟΝ ΜΕΡΙΚΩΣ

24. Το Συνέδριο αξιολόγησε την επάρκεια και την αξιοπιστία των πληροφοριών που περιέχει η εφαρμογή RAD σε σχέση με τις 62 συστάσεις που εξετάστηκαν.

25. Η εφαρμογή RAD αποθηκεύει, για κάθε σύσταση ελέγχου και κάθε αίτημα, βασικά δεδομένα, συμπεριλαμβανομένης της προτεραιότητας που αποδίδεται στη σύσταση ή το αίτημα (κρίσιμης σημασίας, πολύ σημαντική/-ό, σημαντική/-ό, επιθυμητή/-ό), της πορείας της υλοποίησης (απορρίφθηκε, έγινε δεκτή/δεκτό, ακυρώθηκε, ολοκληρώθηκε), της ημερομηνίας ολοκλήρωσης (προσδοκώμενη και πραγματική), καθώς και της πλήρους επίσημης απάντησης της Επιτροπής. Βάσει των κανόνων της Επιτροπής, η απάντησή της στις συστάσεις του Συνεδρίου πρέπει να πληροί ορισμένα ειδικά κριτήρια και, ειδικότερα, πρέπει να αναφέρει ρητά ποια συγκεκριμένα μέτρα προτίθεται να λάβει η Επιτροπή προκειμένου να αντιμετωπίσει τη διαπιστωθείσα αδυναμία [6].

26. Από τις 62 συνολικά συστάσεις που περιλάμβανε το δείγμα του Συνεδρίου, οι 46 είχαν καταχωριστεί στην εφαρμογή RAD. Οι 16 συστάσεις που δεν είχαν καταχωριστεί στην εφαρμογή RAD αφορούσαν στο σύνολό τους ειδικές εκθέσεις που είχαν δημοσιευθεί πριν από το 2008 (βλέπε σημείο 20). Η επίσημη απάντηση της Επιτροπής είχε καταχωριστεί όπως προβλέπεται και για τις 46 συστάσεις που περιέχονταν στην εφαρμογή RAD. Οι 38 από τις 46 συστάσεις είχαν καταχωριστεί ως "ολοκληρωθείσες" από την Επιτροπή. Ωστόσο, η ανάλυση από το Συνέδριο των δικαιολογητικών εγγράφων στις ΓΔ έδειξε ότι μόνον 20 από τις εν λόγω συστάσεις θα μπορούσαν να θεωρηθούν πλήρως υλοποιηθείσες.

27. Αυτή η αναντιστοιχία μεταξύ της καταχώρισης της Επιτροπής και της αξιολόγησης του Συνεδρίου, η οποία επισημάνθηκε σε σχέση με 18 συστάσεις, αφορά περιπτώσεις στις οποίες η υλοποίηση από πλευράς της Επιτροπής ήταν μερική. Λόγω του ότι οι κατηγορίες που χρησιμοποιούνται στην εφαρμογή RAD δεν διευκολύνουν την καταχώριση της μερικής υλοποίησης, οι συστάσεις αυτές καταχωρούνται ως "ολοκληρωθείσες".

28. Το Συνέδριο επισημαίνει ότι ο απόλυτος χαρακτήρας των κατηγοριών που χρησιμοποιεί η Επιτροπή για την καταχώριση της πορείας υλοποίησης των συστάσεων έχει αρνητικό αντίκτυπο στην επάρκεια και την αξιοπιστία των παρεχόμενων πληροφοριών σχετικά με τις συστάσεις ελέγχου που έχουν υλοποιηθεί μόνον μερικώς.

ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

29. Το Συνέδριο, βάσει της επισκόπησης που διενήργησε σχετικά με τη συνέχεια που έδωσε η Επιτροπή στις συστάσεις που διατυπώθηκαν σε ειδικές εκθέσεις, καταλήγει στο συμπέρασμα ότι η Επιτροπή δίνει την ενδεδειγμένη συνέχεια στις συστάσεις του Συνεδρίου.

30. Από την επισκόπηση που διενήργησε το Συνέδριο σχετικά με τη συνέχεια που έδωσε η Επιτροπή σε 62 συστάσεις που διατυπώθηκαν σε ειδικές εκθέσεις του, προκύπτει ότι η Επιτροπή υλοποίησε, πλήρως ή ως επί το πλείστον, 49 (83 %) από τις συστάσεις του Συνεδρίου και ότι αυτό συνέβαλε στη βελτίωση της δημοσιονομικής διαχείρισης σε αρκετούς τομείς του προϋπολογισμού της ΕΕ (βλέπε σημεία 9 έως 17). (Βλέπε παραρτήματα II έως XI.)

31. Η εξέταση κατευθυντήριων οδηγιών και διαδικασιών που σχετίζονται με τις επακόλουθες δραστηριότητες της Επιτροπής έδειξε ότι σε γενικές γραμμές έχουν αναπτυχθεί κατάλληλες κατευθυντήριες οδηγίες και διαδικασίες (βλέπε σημεία 21 έως 23).

32. Από την επισκόπηση που διενήργησε το Συνέδριο προέκυψε ότι η εφαρμογή ΤΠ RAD περιέχει πληροφορίες διαχείρισης σχετικά με τις συστάσεις ελέγχου που διατύπωσε το Συνέδριο σε ειδικές εκθέσεις που δημοσίευσε μετά το 2008. Ωστόσο, το Συνέδριο κατέληξε στο συμπέρασμα ότι η εφαρμογή RAD δεν διασφαλίζει ότι η Επιτροπή έχει στη διάθεσή της επαρκείς και αξιόπιστες πληροφορίες διαχείρισης σχετικά με την πορεία υλοποίησης των συστάσεων που έχουν υλοποιηθεί μόνον μερικώς. Αυτό οφείλεται στον απόλυτο χαρακτήρα των κατηγοριών που χρησιμοποιεί η Επιτροπή για την καταγραφή της πορείας υλοποίησης των συστάσεων (βλέπε σημεία 24 έως 28).

ΣΥΣΤΑΣΗ

Η Επιτροπή πρέπει να τελειοποιήσει την εφαρμογή RAD, προκειμένου να αντικατοπτρίζει ακριβέστερα την κατάσταση των συστάσεων που έχουν υλοποιηθεί μόνον μερικώς.

Η παρούσα έκθεση εγκρίθηκε από το Τμήμα CEAD, του οποίου προεδρεύει ο κύριος Igor LUDBORŽS, Μέλος του Ελεγκτικού Συνεδρίου, στο Λουξεμβούργο, κατά τη συνεδρίασή του της 17ης Δεκεμβρίου 2013.

Για το Ελεγκτικό Συνέδριο

+++++ TIFF +++++

Vítor Manuel da Silva Caldeira

Πρόεδρος

[1] Διεθνή πρότυπα ελέγχου των ανώτατων οργάνων ελέγχου, ISSAI 3000 και 3100.

[2] Οι διαδικασίες που εξετάστηκαν σχετίζονταν με τη ΓΔ Προϋπολογισμού και τις πέντε μεγαλύτερες ΓΔ (ΓΔ Γεωργίας και Αγροτικής Ανάπτυξης, ΓΔ Περιφερειακής Πολιτικής, ΓΔ Απασχόλησης, Κοινωνικών Υποθέσεων και Ένταξης, ΓΔ Ανάπτυξης και Συνεργασίας — EuropeAid και ΓΔ Έρευνας και Καινοτομίας) στις οποίες απευθυνόταν η πλειονότητα των συστάσεων του Συνεδρίου.

[1111] Οι ειδικές εκθέσεις του Συνεδρίου είναι στο σύνολό τους διαθέσιμες στον ιστότοπο http://eca.europa.eu

[1112] Όπου κρίνεται αναγκαίο, επιμέρους τμήματα των συστάσεων που περιέχονται στις εκθέσεις αριθμούνται ως χωριστές συστάσεις στην παρούσα έκθεση, προκειμένου να αναλυθούν σωστά οι ενέργειες στις οποίες προέβη η Επιτροπή και να υποβληθούν σχετικά στοιχεία (βλέπε παράρτημα I).

[3] Συγκεκριμένοι, μετρήσιμοι, εφικτοί, συναφείς και χρονικά προσδιορισμένοι.

[4] Στο έγγραφο "RAD: File — Discharge Follow-up Scope" απαριθμούνται οι στόχοι της RAD, οι οποίοι είναι η δημιουργία εφαρμογής για την καταχώριση των συστάσεων και τη δημιουργία και παρακολούθηση σχεδίων δράσης, καθώς και η συμμόρφωση με την απαίτηση να δίνεται συνέχεια για τις εκθέσεις προς το Ευρωπαϊκό Κοινοβούλιο, το Συμβούλιο και το Ελεγκτικό Συνέδριο, όχι μόνον σε ετήσια βάση αλλά και έως ότου η επεξεργασία των συστάσεων περατωθεί, ολοκληρωθεί ή ακυρωθεί.

[5] Ειδική έκθεση αριθ. 19/2012 (http://eca.europa.eu).

[6] http://intracomm.ec.testa.eu/budg/rep/external/proced_en.html

--------------------------------------------------

ΠΑΡΑΡΤΗΜΑ I

ΕΠΙΣΚΟΠΗΣΗ ΤΩΝ ΣΥΣΤΑΣΕΩΝ ΠΟΥ ΕΞΕΤΑΣΕ ΤΟ ΣΥΝΕΔΡΙΟ

Ειδικές εκθέσεις | Σύσταση | Σημείο | Υλοποιήθηκε πλήρως | Υλοποιήθηκε | Δεν υλοποιήθηκε | Άνευ αντικει-μένου πλέον | Δεν κατέστη δυνατή η επαλήθευση |

ως επί το πλείστον | μερικώς |

ΕιδΕ αριθ. 8/2006 Καλλιέργεια της επιτυχίας; Αποτελεσματικότητα της στήριξης της Ευρωπαϊκής Ένωσης στα επιχειρησιακά προγράμματα των παραγωγών στον τομέα των οπωροκηπευτικών (Παράρτημα II) | 1 | 94 | x | | | | | |

2 | 95 i) | | x | | | | |

3 | 95 ii) | x | | | | | |

4 | 95 iii) | x | | | | | |

5 | 96 | x | | | | | |

6 | 97 | x | | | | | |

7 | 98 | x | | | | | |

8 | 99 | x | | | | | |

9 | 100 | x | | | | | |

ΕιδΕ αριθ. 6/2009 Επισιτιστική βοήθεια της Ευρωπαϊκής Ένωσης για τους απόρους: αξιολόγηση των στόχων, των μέσων και των μεθόδων που εφαρμόστηκαν (Παράρτημα III) | 1 | 1 | x | | | | | |

2 | 2 | | x | | | | |

3 | 3 | | | | x | | |

4 | 4 | x | | | | | |

5 | 5 | | | | x | | |

6 | 6 | | | x | | | |

7A | 7 | | | x | | | |

7B | 7 | | | | x | | |

ΕιδΕ αριθ. 5/2010 Εφαρμογή της προσέγγισης Leader στον τομέα της αγροτικής ανάπτυξης (Παράρτημα IV) | 1 | 1 | | | x | | | |

2 | 2 | | x | | | | |

3 | 3 | | x | | | | |

4 | 4 | | | x | | | |

5 | 5 | | | | | | x |

6 | 6 | | | x | | | |

ΕιδΕ αριθ. 3/2008 Ταμείο Αλληλεγγύης της Ευρωπαϊκής Ένωσης: πόσο ταχύ, αποτελεσματικό και ευέλικτο είναι; (Παράρτημα V) | 1 | 46 | x | | | | | |

2 | 47 | x | | | | | |

ΕιδΕ αριθ. 17/2009 Ενέργειες συγχρηματοδοτούμενες από το ΕΚΤ στον τομέα της επαγγελματικής κατάρτισης των γυναικών (Παράρτημα VI) | 1 | 50 α) | | | x | | | |

2 | 50 β) | | x | | | | |

3 | 53 | | | x | | | |

ΕιδΕ αριθ. 6/2008 Βοήθεια αποκατάστασης της Ευρωπαϊκής Επιτροπής μετά το τσουνάμι και τον τυφώνα Mitch (Παράρτημα VII) | 1 | 1 | x | | | | | |

2 | 2 | x | | | | | |

3 | 3 | | x | | | | |

4 | 4 | | x | | | | |

5 | 5 | x | | | | | |

6 | 6 | x | | | | | |

ΕιδΕ αριθ. 18/2009 Αποτελεσματικότητα της στήριξης του ΕΤΑ για την περιφερειακή οικονομική ολοκλήρωση στην Ανατολική και τη Δυτική Αφρική (Παράρτημα VIII) | 1 | 1 | | x | | | | |

2 | 2 | | x | | | | |

3 | 3 | x | | | | | |

4 | 4.1 | x | | | | | |

5 | 4.2 | x | | | | | |

6 | 4.3 | | | | | | x |

7 | 4.4 | x | | | | | |

8 | 5.1 | x | | | | | |

9 | 5.2 | | x | | | | |

10 | 6.1 | | x | | | | |

11 | 6.2 | | | | | | x |

ΕιδΕ αριθ. 1/2009 Τραπεζικά μέτρα στην περιοχή της Μεσογείου στο πλαίσιο του προγράμματος MEDA και των προηγούμενων πρωτοκόλλων (Παράρτημα IX) | 1 | 45 α) | x | | | | | |

2 | 45 β) | x | | | | | |

3 | 45 γ) | x | | | | | |

4 | 46 | x | | | | | |

5 | 49 | x | | | | | |

ΕιδΕ αριθ. 5/2009 Η διαχείριση των ταμειακών διαθεσίμων της Επιτροπής (Παράρτημα X) | 1 | 43, 1.1 | | x | | | | |

2 | 43, 1.2 | x | | | | | |

3 | 47, 2.1 | x | | | | | |

4 | 47, 2.2 | x | | | | | |

5 | 47, 2.3 | | x | | | | |

6 | 47, 2.4 | x | | | | | |

7 | 19 | x | | | | | |

ΕιδΕ αριθ. 9/2007 Αξιολόγηση των προγραμμάτων-πλαισίων Έρευνας και Τεχνολογικής Ανάπτυξης (Ε&ΤΑ) της ΕΕ — Μπορεί να βελτιωθεί η προσέγγιση της Επιτροπής; (Παράρτημα XI) | 1 | V i) | x | | | | | |

2 | V ii) | | x | | | | |

3 | V iii) | x | | | | | |

4 | V iv) | x | | | | | |

5 | V v) | x | | | | | |

ΣΥΝΟΛΟ | 62 | | 35 | 14 | 7 | 3 | 0 | 3 |

--------------------------------------------------

ΠΑΡΑΡΤΗΜΑ II

ΓΕΩΡΓΙΑ: ΣΤΗΡΙΞΗ ΣΤΑ ΕΠΙΧΕΙΡΗΣΙΑΚΑ ΠΡΟΓΡΑΜΜΑΤΑ ΤΩΝ ΠΑΡΑΓΩΓΩΝ ΣΤΟΝ ΤΟΜΕΑ ΤΩΝ ΟΠΩΡΟΚΗΠΕΥΤΙΚΩΝ

1. Η ειδική έκθεση 8/2006 αφορούσε την αποτελεσματικότητα της στήριξης της ΕΕ στα επιχειρησιακά προγράμματα των παραγωγών στον τομέα των οπωροκηπευτικών.

2. "Από το 1996 η ΕΕ χορήγησε ενίσχυση ύψους 50 % του κόστους των μέτρων που έλαβαν οι παραγωγοί οπωροκηπευτικών, τα οποία απέβλεπαν, μεταξύ άλλων, στη βελτίωση της ποιότητας των προϊόντων, στη μείωση του κόστους παραγωγής και στη βελτίωση των περιβαλλοντικών πρακτικών. Η ενίσχυση χορηγείται μόνο σε ομάδες παραγωγών οι οποίοι διαθέτουν συλλογικά στο εμπόριο τα προϊόντα τους στο πλαίσιο των "οργανώσεων παραγωγών". Τα κράτη μέλη είναι αρμόδια για την έγκριση των μέτρων που προτείνουν οι οργανώσεις παραγωγών στο πλαίσιο των επιχειρησιακών προγραμμάτων, καθώς και για την καταβολή της ενίσχυσης. Το 2004 η ενίσχυση ανήλθε σε 500 εκατομμύρια ευρώ."

(Πηγή: Ενημερωτικό σημείωμα ECA/06/21)

3. Το Συνέδριο έλεγξε την αποτελεσματικότητα αυτού του καθεστώτος ενίσχυσης βάσει κυρίως τυχαίου δείγματος 104 μέτρων από 30 ολοκληρωθέντα επιχειρησιακά προγράμματα σε οκτώ κράτη μέλη, μιας αξιολόγησης των διαδικασιών των κρατών μελών και της Επιτροπής, καθώς και εξέτασης δεδομένων της Επιτροπής.

Οι συστασεισ του Συνεδριου

4. Το Συνέδριο συνέστησε στην Επιτροπή να καταστήσει απλούστερο και αποτελεσματικότερο το καθεστώς ενίσχυσης των επιχειρησιακών προγραμμάτων:

1) υποβάλλοντας νέες προτάσεις βασισμένες στα αποτελέσματα αξιολόγησης·

2) αποσαφηνίζοντας τα κριτήρια για τις επιλέξιμες δαπάνες και καταργώντας τις απαιτήσεις προγραμματισμού·

3) εξετάζοντας τους στόχους που καθορίστηκαν για τα επιχειρησιακά προγράμματα και τους καταλόγους επιλεξιμότητας· και

4) ευθυγραμμίζοντας τις διαδικασίες και τους κανόνες του καθεστώτος για την επιλεξιμότητα των δαπανών με εκείνες των επενδυτικών μέτρων για την αγροτική ανάπτυξη·

5) βελτιώνοντας τη συλλογή στοιχείων της σχετικά με τα επιχειρησιακά προγράμματα και τις οργανώσεις παραγωγών, εστιάζοντας σε μικρό αριθμό βασικών δεικτών·

6) κατανοώντας καλύτερα τους λόγους για τους οποίους η συγκέντρωση της προσφοράς στις οργανώσεις παραγωγών δεν σημείωσε πρόοδο·

7) βελτιώνοντας τη στόχευση της πολιτικής για την επίτευξη των γενικών στόχων της συγκέντρωσης και της προσαρμογής·

8) εξετάζοντας κατά πόσο τα πλεονεκτήματα της συγκέντρωσης της προσφοράς που έχουν επιτευχθεί με την πολιτική είναι επαρκή για να αντισταθμίσουν την ανισότητα που προκαλείται με τον περιορισμό της ενίσχυσης στις οργανώσεις παραγωγών· και

9) επανεξετάζοντας τον μηχανισμό για τη στήριξη των παραγωγών οπωροκηπευτικών της ΕΕ.

Η υλοποιηση των συστασεων του Συνεδριου

5. Οκτώ από τις εννέα συστάσεις του Συνεδρίου υλοποιήθηκαν πλήρως (συστάσεις αριθ. 1, 3, 4, 5, 6, 7, 8, και 9) και μία (σύσταση αριθ. 2) υλοποιήθηκε ως επί το πλείστον.

Τα κυρια σημεια τησ συνεχειασ που δοθηκε στισ συστασεισ του Συνεδριου

ΑΠΛΟΥΣΤΕΥΣΗ ΤΟΥ ΚΑΘΕΣΤΩΤΟΣ ΕΝΙΣΧΥΣΗΣ ΚΑΙ ΑΥΞΗΣΗ ΤΗΣ ΑΠΟΤΕΛΕΣΜΑΤΙΚΟΤΗΤΑΣ ΤΟΥ

6. Στις σημαντικότερες βελτιώσεις περιλαμβάνονται η απλούστευση του καθεστώτος ενίσχυσης μέσω των εξής ενεργειών:

1) οι πολλαπλοί κανονισμοί εφαρμογής αντικαταστάθηκαν από έναν ενιαίο κανονισμό·

2) η ενίσχυση για μεταποίηση καταργήθηκε ·

3) η στήριξη απευθύνεται πλέον στο σύνολό της σε οργανώσεις παραγωγών νωπών προϊόντων ή νωπών προϊόντων που προορίζονται για μεταποίηση·

4) ο τομέας των οπωροκηπευτικών περιλήφθηκε στο καθεστώς ενιαίας ενίσχυσης· και

5) το καθεστώς ενίσχυσης για τα επιχειρησιακά προγράμματα κατέστη αποτελεσματικότερο μέσω της μεγαλύτερης συγκέντρωσης της προσφοράς στις οργανώσεις παραγωγών.

7. Κατά την έγκριση ενός ΕΠ γίνεται πλέον αναφορά στην εθνική στρατηγική και σε μέτρα για την αντιμετώπιση των υπεραντισταθμίσεων. Ακόμη, η Επιτροπή αποσαφήνισε τα κριτήρια επιλεξιμότητας των δαπανών στο πλαίσιο των επιχειρησιακών προγραμμάτων.

8. Ωστόσο, μολονότι το μέσο ποσοστό συμμετοχής σε οργανώσεις παραγωγών αυξάνεται συνεχώς (43 % το 2010 στην ΕΕ-27), εξακολουθεί να υπολείπεται του στόχου του 60 % που έθεσε η κοινή οργάνωση αγοράς στο πλαίσιο της μεταρρύθμισης του 2007.

ΒΕΛΤΙΩΣΗ ΤΟΥ ΠΡΟΓΡΑΜΜΑΤΙΣΜΟΥ, ΤΗΣ ΠΑΡΑΚΟΛΟΥΘΗΣΗΣ ΚΑΙ ΤΗΣ ΑΞΙΟΛΟΓΗΣΗΣ

9. Η Επιτροπή θέσπισε νέα μέσα προκειμένου να καταστήσει ελκυστικότερη την ενίσχυση:

1) οι ομάδες παραγωγών σημείωσαν επιτυχία στα νέα κράτη μέλη της ΕΕ, ιδίως στην Πολωνία·

2) τα νέα μέτρα για την πρόληψη και τη διαχείριση κρίσεων (πρώιμη συγκομιδή και μη συγκομιδή) αποδείχθηκαν αποδοτικά κατά την κρίση του βακτηρίου E. coli του 2011·

3) η ασφάλιση καλλιεργειών επεκτείνεται και αποτελεί πολύτιμο εργαλείο για την αποτροπή της απώλειας εισοδημάτων·

4) το ποσοστό οργάνωσης (ήτοι το ποσοστό της προσφοράς που διαχειρίζονται οργανώσεις παραγωγών) στην ΕΕ αυξήθηκε κατά 10 % από το 2007.

10. Η Επιτροπή διατήρησε τη συνέπεια των επιχειρησιακών προγραμμάτων στον τομέα της αγροτικής ανάπτυξης διασφαλίζοντας ότι όλα τα κράτη μέλη κατανέμουν κατά αποτελεσματικό τρόπο τους διαθέσιμους πόρους μεταξύ τομέων και προτεραιοτήτων.

11. Η Επιτροπή ανέπτυξε επίσης κατευθυντήριες οδηγίες, πρότυπα και λογισμικό για τη συλλογή δεδομένων με σκοπό την παρακολούθηση της αποτελεσματικότητας του καθεστώτος ενίσχυσης και χρησιμοποίησε τα αποτελέσματα της αξιολόγησης του 2008, καθώς και μεταγενέστερων μελετών προκειμένου να βεβαιωθεί ότι η στήριξη προς τις οργανώσεις παραγωγών αποφέρει πραγματικά οφέλη από την άποψη της ενίσχυσης της διαπραγματευτικής ισχύος των γεωργών. Ωστόσο, υπάρχουν ακόμη περιθώρια βελτίωσης όσον αφορά την ενίσχυση της ελκυστικότητας της συμμετοχής σε οργανώσεις παραγωγών.

--------------------------------------------------

ΠΑΡΑΡΤΗΜΑ III

ΓΕΩΡΓΙΑ: ΕΠΙΣΙΤΙΣΤΙΚΗ ΒΟΗΘΕΙΑ ΓΙΑ ΤΟΥΣ ΑΠΟΡΟΥΣ

1. Η ειδική έκθεση αριθ. 6/2009 αφορούσε την επισιτιστική βοήθεια για τους απόρους.

2. "Έπειτα από τον εξαιρετικά δριμύ χειμώνα του 1986/87, η Κοινότητα ενέκρινε πρόγραμμα για τη διοχέτευση γεωργικών προϊόντων, διαθέσιμων στα αποθέματα παρέμβασης της Κοινότητας, δωρεάν σε φιλανθρωπικές οργανώσεις, προκειμένου να τα διανείμουν σε άτομα που τα είχαν ανάγκη. Το μέτρο αυτό επιδοκιμάστηκε ευρέως και εφαρμόζεται ακόμη και σήμερα. Το πρόγραμμα έχει δύο κύριους στόχους: έναν κοινωνικό (να συμβάλλει σημαντικά στην ευημερία των απόρων) και έναν στόχο αγοράς (να σταθεροποιεί τις αγορές γεωργικών προϊόντων, μέσω της μείωσης των αποθεμάτων παρέμβασης). Η συμμετοχή των κρατών μελών στο πρόγραμμα είναι εθελοντική. Ο προϋπολογισμός αυξήθηκε από 307 εκατομμύρια ευρώ το 2008 σε 500 εκατομμύρια ευρώ το 2009 για τα 18 κράτη μέλη που συμμετέχουν στο πρόγραμμα."

(Πηγή: Ενημερωτικό σημείωμα ECA/09/51)

3. Στο πλαίσιο της εξελισσόμενης κατάστασης σε επίπεδο αγοράς και κοινωνίας, το Συνέδριο διενήργησε έλεγχο της χρηστής δημοσιονομικής διαχείρισης του προγράμματος την περίοδο 2005-2008 και της εφαρμογής του σε τέσσερα κράτη μέλη (Ισπανία, Γαλλία, Ιταλία και Πολωνία), τα οποία χρησιμοποίησαν το σημαντικότερο τμήμα των χρηματοδοτικών πόρων της ΕΕ.

Οι συστασεισ του Συνεδριου

4. Το Συνέδριο συνέστησε στην Επιτροπή:

1) να εξετάσει εάν ενδείκνυται η συνέχιση της χρηματοδότησης ενός τέτοιου μέτρου μέσω της κοινής γεωργικής πολιτικής·

2) να ενθαρρύνει τα κράτη μέλη να εντάξουν το πρόγραμμα στο πλαίσιο της κοινωνικής πολιτικής και να βελτιώσουν τον συντονισμό και τη συνεργασία με άλλους βασικούς παράγοντες κοινωνικών δράσεων·

3) να καθορίσει προτεραιότητες επιλογής των τελικών αποδεκτών και των ενδιάμεσων φορέων της βοήθειας·

4) να επανεξετάσει τους κανονιστικούς περιορισμούς όσον αφορά τα είδη διατροφής προς διανομή·

5) να εξετάσει την καθιέρωση τυποποίησης μέχρι κάποιο βαθμό·

6) να ενθαρρύνει τα κράτη μέλη να αναπτύξουν ειδικούς, μετρήσιμους, εφικτούς, σχετικούς και προσδιορισμένους χρονικά στόχους (SMART) για την υλοποίηση του προγράμματος· και

7) να αυξήσει το άνοιγμα στον ανταγωνισμό και να διασφαλίσει την επίτευξη των καλύτερων τιμών της αγοράς μέσω

α) καλύτερου προσδιορισμού της νομικής βάσης και των κανόνων εφαρμογής για την προμήθεια προϊόντων διατροφής για τους απόρους. Πέραν αυτού,

β) οι συμφωνίες αντιπραγματισμού πρέπει να καταργηθούν.

Η υλοποιηση των συστασεων του Συνεδριου

5. Η Επιτροπή υλοποίησε πλήρως δύο συστάσεις (συστάσεις αριθ. 1 και 4), ως επί το πλείστον μία (σύσταση αριθ. 2), μερικώς δύο (συστάσεις αριθ. 6 και 7α)), και δεν υλοποίησε τρεις (συστάσεις αριθ. 3, 5, 7β)).

Τα κυρια σημεια τησ συνεχειασ που δοθηκε στισ συστασεισ του Συνεδριου

Η ΧΡΗΜΑΤΟΔΟΤΗΣΗ ΣΤΟ ΠΛΑΙΣΙΟ ΤΗΣ ΠΟΛΙΤΙΚΗΣ ΣΥΝΟΧΗΣ ΘΑ ΑΝΤΙΚΑΤΑΣΤΗΣΕΙ ΤΗ ΧΡΗΜΑΤΟΔΟΤΗΣΗ ΣΤΟ ΠΛΑΙΣΙΟ ΤΗΣ ΚΓΠ (ΚΟΙΝΗ ΓΕΩΡΓΙΚΗ ΠΟΛΙΤΙΚΗ)

6. Ο κανονισμός (ΕΕ) αριθ. 121/2012 [1] τροποποίησε το ισχύον καθεστώς διανομής τροφίμων, προβλέποντας περίοδο σταδιακής κατάργησής του. Η περίοδος αυτή θα λήξει κατά την ολοκλήρωση του ετήσιου προγράμματος για το 2013, οπότε το ισχύον καθεστώς θα καταργηθεί.

7. Ο προτεινόμενος κανονισμός (COM(2012) 617 τελικό της 24ης Οκτωβρίου 2012) θεσπίζει το Ταμείο Ευρωπαϊκής Βοήθειας προς τους Απόρους (FEAD) για την περίοδο 2014-2020 το οποίο θα λειτουργήσει συμπληρωματικά προς τα υφιστάμενα μέσα συνοχής και ιδίως προς το Ευρωπαϊκό Κοινωνικό Ταμείο.

ΑΥΞΗΣΗ ΤΩΝ ΣΥΝΕΡΓΙΩΝ

8. Στο πλαίσιο του ισχύοντος καθεστώτος, η ΓΔ Γεωργίας και Αγροτικής Ανάπτυξης παρουσίασε έγγραφο με τίτλο "Roadmap for adopting the amendment of the 2012 Food distribution plan for the Most Deprived Persons (MDP)" (Οδικός χάρτης για την έγκριση της τροποποίησης του σχεδίου διανομής τροφίμων σε απόρους του 2012) και η Επιτροπή δημοσίευσε τον Μάρτιο του 2012 περαιτέρω κατευθυντήριες οδηγίες προς τα κράτη μέλη για την υλοποίησή του.

9. Η νέα πρόταση (COM(2012) 617) προβλέπει υποχρέωση των φιλανθρωπικών οργανισμών που παρέχουν τρόφιμα ή άλλα αγαθά στους απόρους να αναλάβουν επίσης δραστηριότητες που αποσκοπούν στην κοινωνική επανένταξη των απόρων που βοηθούνται. Εκκρεμεί η έγκριση της πρότασης από τα νομοθετικά όργανα της ΕΕ.

ΜΕΤΡΗΣΗ ΤΟΥ ΑΝΤΙΚΤΥΠΟΥ ΤΟΥ ΜΕΤΡΟΥ

10. Ωστόσο, η Επιτροπή δεν έλαβε περαιτέρω μέτρα προκειμένου να διασφαλίσει την καλύτερη στόχευση του καθεστώτος (σύσταση αριθ. 3) και τη βελτίωση της λογοδοσίας σε σχέση με τη ληφθείσα επισιτιστική βοήθεια, με το επιχείρημα ότι τα κράτη μέλη είναι τα πλέον κατάλληλα να το πράξουν. Απέρριψε επίσης τη σύσταση (αριθ. 5) να καθιερώσει έναν βαθμό τυποποίησης των προγραμμάτων, καθώς κάτι τέτοιο θα είχε ως αποτέλεσμα τη μείωση της ευελιξίας του προγραμματισμού. Δεν έχουν αναπτυχθεί ακόμη στόχοι SMART με δείκτες επιδόσεων και δεσμευτικές κατευθυντήριες οδηγίες υλοποίησης για τα κράτη μέλη. Επιπλέον, μένει να διενεργηθεί επισκόπηση του συστήματος υποβολής εκθέσεων σχετικά με το καθεστώς, ώστε να βελτιωθούν οι πληροφορίες διαχείρισης που έχει στη διάθεσή της η Επιτροπή ως αποτέλεσμα των αλλαγών στους κανόνες εφαρμογής.

11. Έπειτα από τις περιορισμένες διορθωτικές ενέργειες στις οποίες προέβη η Επιτροπή, εξακολουθούν να εμφανίζονται οι ακόλουθες αδυναμίες:

1) δεδομένου ότι η οδηγία για τις δημόσιες συμβάσεις δεν έχει μεταφερθεί ορθά σε όλα τα κράτη μέλη, οι διαδικασίες δεν εγγυώνται ισότιμη πρόσβαση σε όλους τους φορείς που δραστηριοποιούνται στον τομέα στην ΕΕ, ούτε διασφαλίζουν την εξασφάλιση των βέλτιστων προϋποθέσεων και τιμών· και

2) επειδή η Επιτροπή δεν υλοποίησε τη σύσταση (αριθ. 7β)) για κατάργηση των συμφωνιών αντιπραγματισμού με τη χρήση αποθεμάτων παρέμβασης, εξακολουθεί να υφίσταται ο κίνδυνος οι εν λόγω συμφωνίες να μην εξασφαλίζουν πάντοτε τη βέλτιστη σχέση κόστους-αποτελεσματικότητας.

[1] Κανονισμός (ΕΕ) αριθ. 121/2012 του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2012, για την τροποποίηση των κανονισμών του Συμβουλίου (ΕΚ) αριθ. 1290/2005 και (ΕΚ) αριθ. 1234/2007 όσον αφορά τη διανομή τροφίμων στους απόρους της Ένωσης (ΕΕ L 44 της 16.2.2012, σ. 1).

--------------------------------------------------

ΠΑΡΑΡΤΗΜΑ IV

ΓΕΩΡΓΙΑ: ΕΦΑΡΜΟΓΗ ΤΗΣ ΠΡΟΣΕΓΓΙΣΗΣ LEADER

1. Η ειδική έκθεση αριθ. 5/2010 αφορούσε την εφαρμογή της προσέγγισης Leader στον τομέα της αγροτικής ανάπτυξης.

2. "Το Leader συνιστά μέθοδο για την επίτευξη των στόχων της πολιτικής αγροτικής ανάπτυξης της ΕΕ μέσω τοπικών εταιρικών σχέσεων (ομάδων τοπικής δράσης, κοινώς γνωστών ως ΟΤΔ). Η παραδοχή επί της οποίας στηρίζεται η προσέγγιση Leader είναι ότι υπάρχει προστιθέμενη αξία σε σύγκριση με την παραδοσιακή εκ των άνω προς τα κάτω υλοποίηση. Οι εκ των κάτω προς τα άνω προσεγγίσεις και η αλληλεπίδραση μεταξύ των διαφόρων τομέων σε τοπικό επίπεδο θεωρείται ότι κινητοποιούν το τοπικό δυναμικό.

3. Οι ΟΤΔ φέρουν την κύρια ευθύνη για την επίτευξη της προστιθέμενης αξίας του Leader και τη διασφάλιση της χρηστής δημοσιονομικής διαχείρισης. Η Ευρωπαϊκή Επιτροπή και τα κράτη μέλη επιμερίζονται την ευθύνη της εποπτείας των επιδόσεων των ΟΤΔ και μεριμνούν ώστε αυτές να ακολουθούν την προσέγγιση Leader και να εφαρμόζουν με συνέπεια τα υψηλότερα πρότυπα χρηστής δημοσιονομικής διαχείρισης."

(Πηγή: Ενημερωτικό σημείωμα ECA/10/27)

4. Το Συνέδριο εξέτασε κατά πόσον η προσέγγιση Leader εφαρμόζεται κατά τρόπους που εξασφαλίζουν προστιθέμενη αξία, ενώ ταυτοχρόνως ελαχιστοποιούν τους κινδύνους που επαπειλούν τη χρηστή δημοσιονομική διαχείριση.

Οι συστασεισ του Συνεδριου

5. Το Συνέδριο συνέστησε στην Επιτροπή τα εξής:

1) να διασφαλίσει ότι η νομοθεσία παρέχει επαρκή σαφήνεια σχετικά με τα απαιτούμενα πρότυπα στο συγκεκριμένο πλαίσιο του Leader όσον αφορά την επιλεξιμότητα των δαπανών, τον δίκαιο χαρακτήρα των αποφάσεων περί των δαπανών και τη σύνθεση των επιτροπών λήψης αποφάσεων των ΟΤΔ·

2) να διασφαλίσει, από κοινού με τα κράτη μέλη, ότι υφίστανται αποτελεσματικές ασφαλιστικές δικλίδες για την αποτροπή συγκρούσεων συμφερόντων και να ελέγχει την ορθή λειτουργία τους·

3) να εξετάσει από κοινού με τα κράτη μέλη τους υφιστάμενους περιορισμούς στις τοπικές δράσεις με σκοπό να καταστεί δυνατή η εφαρμογή περισσότερο καινοτόμων και πολυτομεακών τοπικών στρατηγικών·

4) να διασφαλίσει ότι τα κράτη μέλη θα απαιτήσουν από τις ΟΤΔ να θέσουν ειδικούς, μετρήσιμους και εφικτούς στόχους για τις στρατηγικές τοπικής ανάπτυξης της περιόδου 2007-2013·

5) να ελέγξει αρκετά λεπτομερώς τα μελλοντικά προγράμματα για τα ειδικά στοιχεία που είναι θεμελιώδη για την προστιθέμενη αξία, την αποτελεσματικότητα και την αποδοτικότητα του Leader· και

6) να διασφαλίσει ότι μπορεί να λογοδοτεί για την προστιθέμενη αξία και τη χρηστή δημοσιονομική διαχείριση του Leader και να συντονίσει τα κράτη μέλη προκειμένου τα συστήματα εποπτείας και ελέγχου να παρέχουν βεβαιότητα σχετικά με τη δικαιοσύνη και τη διαφάνεια των διαδικασιών.

Η υλοποιηση των συστασεων του Συνεδριου

6. Δύο από τις έξι συστάσεις υλοποιήθηκαν ως επί το πλείστον (συστάσεις αριθ. 2 και 3), τρεις μερικώς (συστάσεις αριθ. 1, 4, και 6), ενώ σε μία περίπτωση τα διαθέσιμα στοιχεία δεν επαρκούσαν για τη διαμόρφωση γνώμης (σύσταση αριθ. 5), δεδομένου ότι τα προγράμματα της περιόδου 2014-2020 δεν είναι ακόμη διαθέσιμα.

Τα κυρια σημεια τησ συνεχειασ που δοθηκε στισ συστασεισ του Συνεδριου

ΣΑΦΗ ΠΡΟΤΥΠΑ

7. Η κύρια βελτίωση ήταν η ανάπτυξη σαφέστερων κανόνων για τις επιτροπές λήψης αποφάσεων των ΟΤΔ.

8. Η κύρια αδυναμία είναι ότι οι δαπάνες που πραγματοποιήθηκαν πριν από την έγκριση των αιτήσεων επιδότησης μπορούν να συνεχίσουν να είναι επιλέξιμες.

ΣΥΓΚΡΟΥΣΗ ΣΥΜΦΕΡΟΝΤΩΝ

9. Η απαίτηση αποτροπής συγκρούσεων συμφερόντων ενσωματώθηκε στον κανονισμό εφαρμογής (ΕΚ) αριθ. 1974/2006 [1]. Ωστόσο, ο κανονισμός αυτός δεν απαιτεί ρητά την τεκμηρίωση και τη δημοσιοποίηση των δηλώσεων συμφερόντων, κάτι που θα αποτελούσε αποτελεσματική ασφαλιστική δικλίδα.

ΠΑΡΑΚΟΛΟΥΘΗΣΗ

10. Μολονότι οι εν εξελίξει εργασίες αξιολόγησης και η εκ των υστέρων αξιολόγηση αναμένεται να βελτιωθούν βάσει των κατευθυντήριων οδηγιών που παρέσχε η Επιτροπή, οι επί του παρόντος διαθέσιμες πληροφορίες δεν επαρκούν για την κατάδειξη της προστιθέμενης αξίας που επιτυγχάνεται με το Leader.

[1] Κανονισμός (ΕΚ) αριθ. 1974/2006 της Επιτροπής, της 15ης Δεκεμβρίου 2006 για τη θέσπιση λεπτομερών κανόνων εφαρμογής του Κανονισμού (ΕΚ) αριθ. 1698/2005 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 368 της 23.12.2006, σ. 15).

--------------------------------------------------

ΠΑΡΑΡΤΗΜΑ V

ΣΥΝΟΧΗ: ΤΑΜΕΙΟ ΑΛΛΗΛΕΓΓΥΗΣ

1. Η ειδική έκθεση αριθ. 3/2008 αφορούσε το Ταμείο Αλληλεγγύης και επιχειρούσε να απαντήσει στο ερώτημα πόσο ταχύ, αποδοτικό και ευέλικτο είναι.

2. "Το Ταμείο Αλληλεγγύης της Ευρωπαϊκής Ένωσης (ΤΑΕΕ) δημιουργήθηκε το 2002 ως ανταπόκριση στις σοβαρές πλημμύρες που έπληξαν τη Γερμανία, την Αυστρία, την Τσεχική Δημοκρατία και τη Γαλλία. Σκοπός του ήταν η έκφραση αλληλεγγύης προς τα κράτη μέλη που πλήττονται από φυσικές καταστροφές. Μέχρι το τέλος του 2006, είχε χορηγήσει ενισχύσεις που υπερέβαιναν το ένα δισεκατομμύριο ευρώ για 23 καταστροφές."

(Πηγή: Ενημερωτικό σημείωμα ECA/08/10)

3. Επιθυμία του Συμβουλίου ήταν, κατά τη χορήγηση της βοήθειάς του, το Ταμείο να είναι ταχύ, αποτελεσματικό και ευέλικτο. Με τον έλεγχο του ΤΑΕΕ εξετάστηκε κατά πόσο το Ταμείο είχε επιτύχει αυτούς τους στόχους, καθώς και κατά πόσο τα κράτη-αποδέκτες ήταν ικανοποιημένα από αυτό.

Οι συστασεισ του Συνεδριου

4. Το Συνέδριο συνέστησε στην Επιτροπή:

1) να καθιερώσει διαδικασίες οι οποίες να εξασφαλίζουν ότι το αιτούν κράτος λαμβάνει λεπτομερή καθοδήγηση σχετικά με τις απαιτήσεις της αίτησης το ταχύτερο δυνατόν· και

2) να έρχεται σε άμεση επαφή με τοn φορέα που είναι αρμόδιος στο κράτος μέλος ή στο υποψήφιο για ένταξη κράτος για την προετοιμασία της αίτησης.

Η υλοποιηση των συστασεων του Συνεδριου

5. Αμφότερες οι συστάσεις υλοποιήθηκαν πλήρως.

Τα κυρια σημεια τησ συνεχειασ που δοθηκε στισ συστασεισ του Συνεδριου

ΚΑΤΕΥΘΥΝΤΗΡΙΕΣ ΟΔΗΓΙΕΣ ΠΡΟΣ ΤΑ ΑΙΤΟΥΝΤΑ ΚΡΑΤΗ

6. Η ποιότητα των αιτήσεων βελτιώθηκε, όπως αποδεικνύεται από τη μείωση του αριθμού των απορριφθεισών αιτήσεων και εκείνων για τις οποίες ζητήθηκαν πρόσθετες πληροφορίες.

7. Περαιτέρω βελτιώσεις, σε σχέση με το στάδιο αξιολόγησης και τα επόμενα στάδια που αφορούν τη διευκόλυνση των πληρωμών, μπορούν να επιτευχθούν μέσω της αναθεώρησης του κανονισμού του ΤΑΕΕ.

--------------------------------------------------

ΠΑΡΑΡΤΗΜΑ VI

ΣΥΝΟΧΗ: ΕΠΑΓΓΕΛΜΑΤΙΚΗ ΚΑΤΑΡΤΙΣΗ ΤΩΝ ΓΥΝΑΙΚΩΝ

1. Η ειδική έκθεση αριθ. 17/2009 αφορούσε ενέργειες επαγγελματικής κατάρτισης γυναικών συγχρηματοδοτούμενες από το ΕΚΤ.

2. Για την περίοδο προγραμματισμού 2000-2006, εκτιμάται ότι διατέθηκαν 3 δισεκατομμύρια ευρώ για ενέργειες επαγγελματικής κατάρτισης για γυναίκες. Οι ενέργειες αυτές αποτελούν το κύριο μέσο που χρηματοδοτείται συγκεκριμένα από το ΕΚΤ για την προώθηση των ίσων ευκαιριών για τους άνδρες και τις γυναίκες στην αγορά εργασίας. Τα μέτρα αυτά λειτουργούν συμπληρωματικά προς προγράμματα ή ενέργειες που τυχόν εφαρμόζουν τα κράτη μέλη χωρίς συγχρηματοδότηση από την ΕΕ. Για την περίοδο προγραμματισμού 2007-2013, ο προϋπολογισμός για τις ειδικές ενέργειες μειώθηκε σημαντικά, δεδομένου ότι δόθηκε μεγαλύτερη έμφαση στην ενσωμάτωση της διάστασης του φύλου.»

(Πηγή: Ενημερωτικό σημείωμα ECA/10/06)

3. Το Συνέδριο ανέλυσε κατά πόσο οι ενέργειες επαγγελματικής κατάρτισης για γυναίκες που συγχρηματοδοτήθηκαν από το Ευρωπαϊκό Κοινωνικό Ταμείο κατά την περίοδο προγραμματισμού 2000-2006 επελέγησαν με τον κατάλληλο τρόπο και έτυχαν της ενδεδειγμένης παρακολούθησης.

Οι συστασεισ του Συνεδριου

4. Το Συνέδριο συνέστησε, σε σχέση με την επιλογή των ενεργειών επαγγελματικής κατάρτισης:

1) τα μελλοντικά επιχειρησιακά προγράμματα που καταρτίζονται στα κράτη μέλη και εγκρίνονται από την Επιτροπή να καταρτίζονται υπό το πρίσμα ανάλυσης της αγοράς εργασίας·

2) να καθιερωθεί στα κράτη μέλη ικανοποιητικά σχεδιασμένη και ορθά εφαρμοζόμενη διαδικασία επιλογής έργων· και

3) η Επιτροπή να εξακολουθήσει να παρακολουθεί τον καθορισμό κατάλληλων και ρεαλιστικών δεικτών από τα κράτη μέλη και να συλλέγονται αξιόπιστα δεδομένα στα κράτη μέλη.

Η υλοποιηση των συστασεων του Συνεδριου

5. Η Επιτροπή υλοποίησε μία σύσταση ως επί το πλείστον (σύσταση αριθ. 2) και τις δύο άλλες μερικώς (συστάσεις αριθ. 1 και 3).

Τα κυρια σημεια τησ συνεχειασ που δοθηκε στισ συστασεισ του Συνεδριου

ΑΝΑΛΥΣΗ ΤΩΝ ΣΥΝΘΗΚΩΝ ΤΗΣ ΑΓΟΡΑΣ ΕΡΓΑΣΙΑΣ

6. Η ανάλυση των συνθηκών της αγοράς εργασίας δεν αποτελεί συστηματικά μέρος των αναλύσεων ή των εκθέσεων σε σχέση με τα τρέχοντα επιχειρησιακά προγράμματα (ΕΠ). Ωστόσο, για την περίοδο προγραμματισμού 2014-2020, η συμμόρφωση με τη στρατηγική "Ευρώπη 2020" και οι ειδικές απαιτήσεις για την κατάρτιση των ΕΠ αναμένεται να οδηγήσουν σε αναλύσεις της αγοράς εργασίας. Τα σχέδια κανονισμών για την περίοδο προγραμματισμού 2014-2020, η έγκριση των οποίων εκκρεμεί, περιέχουν διατάξεις για μια προσέγγιση περισσότερο προσανατολισμένη στα αποτελέσματα με δείκτες υλοποιήσεων, προσδοκώμενα αποτελέσματα, διαδικασία επιλογής ενεργειών και ομάδες-στόχους.

ΔΙΑΔΙΚΑΣΙΑ ΕΠΙΛΟΓΗΣ ΕΡΓΩΝ

7. Η Επιτροπή δημοσίευσε καθοδηγητικό σημείωμα σχετικά με διαφανείς διαδικασίες επιλογής έργων και αξιολόγησε την υλοποίησή του μέσω των ελέγχων της. Ωστόσο, οι κατευθυντήριες οδηγίες δεν συνδέονταν με την ανάλυση της αγοράς εργασίας που είχε συσταθεί.

ΚΑΤΑΛΛΗΛΟΙ ΚΑΙ ΡΕΑΛΙΣΤΙΚΟΙ ΔΕΙΚΤΕΣ

8. Η Επιτροπή δημοσίευσε κατευθυντήριες οδηγίες για την τρέχουσα περίοδο προγραμματισμού και πρότεινε κατευθυντήριες οδηγίες και υποχρεωτικούς δείκτες για την επόμενη περίοδο προγραμματισμού, που ενσωματώθηκαν στο σχέδιο κανονισμού.

--------------------------------------------------

ΠΑΡΑΡΤΗΜΑ VII

ΕΞΩΤΕΡΙΚΕΣ ΔΡΑΣΕΙΣ: ΑΠΟΚΑΤΑΣΤΑΣΗ

1. Η ειδική έκθεση αριθ. 6/2008 αφορούσε την αποκατάσταση μετά το τσουνάμι και τον τυφώνα Mitch.

2. "Το τσουνάμι στον Ινδικό Ωκεανό, στις 26 Δεκεμβρίου 2004, είχε ως αποτέλεσμα περισσότερους από 200000 νεκρούς και καταστροφές ύψους 10 δισεκατομμυρίων ευρώ περίπου. Η αρχική ανταπόκριση της Επιτροπής με τη μορφή της ανθρωπιστικής βοήθειας, η οποία είχε ως σκοπό να σώσει ζωές και να αντιμετωπίσει άμεσες ανάγκες, συνεχίστηκε με πιο μακροπρόθεσμη βοήθεια αποκατάστασης, ύψους 300 εκατομμυρίων ευρώ περίπου, η οποία αποσκοπούσε να ανασυγκροτήσει τις βασικές υποδομές και να προσφέρει τη βάση για βιώσιμη ανάπτυξη."

(Πηγή: Ενημερωτικό σημείωμα ECA/08/13)

3. Το Συνέδριο κατάρτισε έκθεση σχετικά με την ανθρωπιστική βοήθεια που χορήγησε αρχικά η Επιτροπή ανταποκρινόμενη στις ανάγκες που προκλήθηκαν από το τσουνάμι, την ειδική έκθεση αριθ. 3/2006 και, στο πλαίσιο του δεύτερου αυτού ελέγχου (ειδική έκθεση αριθ. 6/2008) εξέτασε το επόμενο στάδιο αποκατάστασης. Η εμβέλεια του ελέγχου επεκτάθηκε για να συμπεριλάβει τα 250 εκατομμύρια ευρώ της Επιτροπής, ως ανταπόκριση για την αποκατάσταση από τον τυφώνα Mitch που έπληξε την Κεντρική Αμερική τον Οκτώβριο 1998.

Οι συστασεισ του Συνεδριου

4. Το Συνέδριο συνέστησε στην Επιτροπή τα εξής:

1) να σχεδιάσει ταχέως έργα αποκατάστασης και να επιδιώξει τη συμμετοχή των δικαιούχων·

2) να συνεχίσει τις προσπάθειές της, σε πλήρη συνεργασία με τους άλλους χορηγούς, για την αύξηση της διαφάνειας των ταμείων και να θεσπίσει μια ανεξάρτητη επιθεώρηση της ποιότητας·

3) να διασφαλίσει τη διαθεσιμότητα συγκριτικών στοιχείων κόστους και την κατάρτιση σαφών στόχων των έργων·

4) να προβλέπει καλύτερα τυχόν σημαντικές αυξήσεις τιμών έπειτα από φυσικές καταστροφές·

5) να διασφαλίζει επαρκή προβολή των έργων που χρηματοδοτούνται από την ΕΕ· και

6) να εξασφαλίζει τη βιωσιμότητα των έργων μετά το πέρας της χρηματοδότησης της ΕΕ.

Η υλοποιηση των συστασεων του Συνεδριου

5. Η Επιτροπή υλοποίησε πλήρως τέσσερις συστάσεις (συστάσεις αριθ. 1, 2, 5 και 6) και ως επί το πλείστον τις άλλες δύο (αριθ. 3 και 4).

Τα κυρια σημεια τησ συνεχειασ που δοθηκε στισ συστασεισ του Συνεδριου

ΒΕΛΤΙΩΣΗ ΤΗΣ ΔΙΑΧΕΙΡΙΣΗΣ ΚΑΙ ΤΗΣ ΣΥΝΕΡΓΑΣΙΑΣ

6. Η Επιτροπή συγκρότησε και ενίσχυσε τη μονάδα διαχείρισης κρίσεων της EuropeAid. Ακόμη εξέδωσε διάφορες ανακοινώσεις, συμπεριλαμβανομένων του Προγράμματος δράσης για αλλαγή, της στρατηγικής μείωσης του κινδύνου καταστροφών (Disaster Risk Reduction — DRR) και του σχεδίου υλοποίησής της, καθώς και της ανακοίνωσης σχετικά με την ανθεκτικότητα, που συνιστά σημαντικό βήμα προς την κατεύθυνση της εφαρμογής της προσέγγισης της Σύνδεσης Αρωγής, Αποκατάστασης και Ανάπτυξης.

7. Η υποβολή στοιχείων και η παρακολούθηση μέσω της γραμματείας του καταπιστευματικού ταμείου πολλών χορηγών και μέσω ανεξάρτητου τεχνικού ειδικού βελτιώθηκαν επίσης.

ΣΥΓΚΡΙΤΙΚΑ ΣΤΟΙΧΕΙΑ ΚΟΣΤΟΥΣ ΚΑΙ ΣΑΦΕΙΣ ΣΤΟΧΟΙ ΕΡΓΩΝ

8. Μολονότι η Επιτροπή εξακολουθεί να διασφαλίζει την αξιολόγηση της υλοποίησης των έργων, η EuropeAid δεν διασφαλίζει τη διαθεσιμότητα συγκριτικών στοιχείων σχετικά με το κόστος προκειμένου να χρησιμεύουν ως σημείο αναφοράς για την παρακολούθηση των δαπανών των έργων.

ΠΡΟΒΟΛΗ ΤΗΣ ΧΡΗΜΑΤΟΔΟΤΗΣΗΣ ΤΗΣ ΕΕ

9. Η συνήθης μέθοδος της EuropeAid όσον αφορά τις αποστολές επαλήθευσης υπαλλήλων των κεντρικών υπηρεσιών σε αντιπροσωπείες της Ευρωπαϊκής Ένωσης αναθεωρήθηκε, προκειμένου να συμπεριλάβει ελέγχους σχετικούς με την προβολή της χρηματοδότησης της ΕΕ. Η ομάδα στήριξης της ποιότητας (quality support group — QSG) αξιολογεί επίσης την προβολή της ΕΕ στο πλαίσιο του συνόλου των έργων και των αιτήσεων επιχορηγήσεων. Οι κατευθυντήριες οδηγίες προς διεθνείς οργανισμούς όταν συνδράμουν την Επιτροπή στην υλοποίηση προγραμμάτων προβλέπουν επίσης την προβολή της ΕΕ.

ΒΙΩΣΙΜΟΤΗΤΑ

10. Τα φύλλα ελέγχου της QSG για τον προσδιορισμό και τη διαμόρφωση των σχεδίων ελέγχουν επίσης πτυχές που άπτονται της βιωσιμότητας στο στάδιο του σχεδιασμού των έργων. Με άλλους ελέγχους διασφαλίζεται επίσης ότι η βιωσιμότητα βρίσκεται στο επίκεντρο όλων των παρεμβάσεων.

--------------------------------------------------

ΠΑΡΑΡΤΗΜΑ VIII

ΕΞΩΤΕΡΙΚΕΣ ΔΡΑΣΕΙΣ: ΣΤΗΡΙΞΗ ΤΟΥ ΕΤΑ

1. Η ειδική έκθεση αριθ. 18/2009 αφορούσε την αποτελεσματικότητα της στήριξης του ΕΤΑ για την περιφερειακή οικονομική ολοκλήρωση στην Ανατολική και τη Δυτική Αφρική.

2. "Η περιφερειακή ολοκλήρωση συνιστά τη διαδικασία συνεργασίας γειτονικών χωρών, με σκοπό τη βελτίωση της πολιτικής σταθερότητας και την ενθάρρυνση της οικονομικής ανάπτυξης σε μια περιοχή. Σε μεγαλύτερες και περισσότερο εναρμονισμένες αγορές, η ελεύθερη κυκλοφορία των αγαθών, των υπηρεσιών, των κεφαλαίων και των προσώπων συμβάλλει στην επίτευξη οικονομιών κλίμακας και ενθαρρύνει το εμπόριο και τις επενδύσεις. Η περιφερειακή οικονομική ολοκλήρωση μεταξύ αναπτυσσόμενων χωρών αποτελεί, συνεπώς, όχημα για την οικονομική ανάπτυξη και μπορεί να συμβάλει στη μείωση της φτώχειας."

(Πηγή: ΕιδΕ αριθ. 18/2009, Σύνοψη)

3. Το Συνέδριο ανέλυσε κατά πόσον ήταν αποτελεσματική η στήριξη στο πλαίσιο του Ευρωπαϊκού Ταμείου Ανάπτυξης για την περιφερειακή οικονομική ολοκλήρωση στην Ανατολική Αφρική και στη Δυτική Αφρική, οι οποίες αντιπροσωπεύουν από κοινού ποσοστό αρκετά υψηλότερο του 50 % του συνολικού ποσού που χορηγήθηκε στα περιφερειακά προγράμματα του ΕΤΑ. Το Συνέδριο εξέτασε την προσέγγιση της Ευρωπαϊκής Επιτροπής, τη διαχείριση της στήριξης που παρασχέθηκε και δείγμα επιμέρους έργων και κατέληξε στο συμπέρασμα ότι, στο σύνολό της, η στήριξη στο πλαίσιο του ΕΤΑ για την περιφερειακή οικονομική ολοκλήρωση υπήρξε μέχρι στιγμής μόνον μερικώς αποτελεσματική, κάτι που οφείλεται σε αρκετούς παράγοντες.

Οι συστασεισ του Συνεδριου

4. Το Συνέδριο συνέστησε στην Επιτροπή τα εξής:

1) Να αποτελεί προϋπόθεση για τη συνέχιση της στήριξης για την περιφερειακή ολοκλήρωση η επίτευξη συμφωνίας σε πρώιμο στάδιο σχετικά με τον τρόπο πραγματοποίησης της αναγκαίας σύγκλισης μεταξύ των διαφόρων περιφερειακών οργανισμών.

2) Να βελτιώσει τη συνέπεια μεταξύ των περιφερειακών και των εθνικών στρατηγικών της.

3) Να εξετάσει κατά πόσον τα κονδύλια των περιφερειακών προγραμμάτων είναι υπερβολικά υψηλά.

4) Να προσδιορίσει σαφώς τις αρμοδιότητες των διαφορετικών αντιπροσωπειών στις σχετικές περιοχές.

5) Να καθιερώσει ενδεδειγμένο μηχανισμό συντονισμού μεταξύ των αντιπροσωπειών σε μια περιοχή.

6) Να αναθεωρήσει τους πόρους που διατίθενται στις αντιπροσωπείες για τον προγραμματισμό και την υλοποίηση των περιφερειακών προγραμμάτων της.

7) Να κάνει χρήση των συμφωνιών συνεισφοράς με περιφερειακούς οργανισμούς μόνον όταν διαπιστώνεται ότι η χρηματοοικονομική διαχείριση συμμορφώνεται με τα διεθνή πρότυπα.

8) Να συνδράμει τους περιφερειακούς οργανισμούς για τη βελτίωση του συντονισμού μεταξύ τους και μεταξύ αυτών και των κρατών μελών τους.

9) Να συνδράμει τους περιφερειακούς οργανισμούς στην καθιέρωση συστημάτων παρακολούθησης.

10) Να διατυπώσει στόχους έργων SMART.

11) Να δίνει περισσότερη προσοχή σε τακτική, καλής ποιότητας σύνταξη εκθέσεων προόδου και συστηματική παρακολούθηση και αξιολόγηση των αποτελεσμάτων των έργων.

Η υλοποιηση των συστασεων του Συνεδριου

5. Η Επιτροπή υλοποίησε πλήρως πέντε συστάσεις (συστάσεις αριθ. 3, 4, 5, 7 και 8), ως επί το πλείστον τέσσερις συστάσεις (αριθ. 1, 2, 9 και 10), ενώ σε δύο περιπτώσεις (συστάσεις αριθ. 6 και 11) το Συνέδριο δεν κατέστη δυνατό να καταλήξει σε συμπέρασμα σχετικά με την πρόοδο της υλοποίησης.

Τα κυρια σημεια τησ συνεχειασ που δοθηκε στισ συστασεισ του Συνεδριου

ΠΕΡΙΦΕΡΕΙΑΚΗ ΟΛΟΚΛΗΡΩΣΗ

6. Περιφερειακοί οργανισμοί και στις δύο περιφέρειες, καθώς και μέλη των εν λόγω οργανισμών, συνεχίζουν τις προσπάθειές τους προς την κατεύθυνση της περαιτέρω περιφερειακής ολοκλήρωσης, ιδίως μέσω της υλοποίησης σε εθνικό επίπεδο των δεσμεύσεων που αναλήφθηκαν σε περιφερειακό επίπεδο σε σχέση με την ολοκλήρωση. Η Επιτροπή συνέχισε να στηρίζει τη διαδικασία περιφερειακής ολοκλήρωσης με σκοπό την ενίσχυση του συντονισμού και της σύγκλισης μεταξύ των περιφερειακών οργανισμών και τη βελτίωση της παρακολούθησης και της αξιολόγησης. Ωστόσο, σε ορισμένα μέλη των εν λόγω οργανισμών εξακολουθεί να παρατηρείται έλλειψη ενδιαφέροντος για την επιδίωξη της περιφερειακής ολοκλήρωσης, ενώ οι περιφερειακοί οργανισμοί πάσχουν από έλλειψη θεσμικής ικανότητας.

ΣΥΝΕΠΕΙΑ ΜΕΤΑΞΥ ΤΩΝ ΠΕΡΙΦΕΡΕΙΑΚΩΝ/ΕΘΝΙΚΩΝ ΣΤΡΑΤΗΓΙΚΩΝ ΚΑΙ ΚΑΤΑΝΟΜΗ ΧΡΗΜΑΤΟΔΟΤΗΣΗΣ

7. Η Επιτροπή επιδίωξε με σειρά δραστηριοτήτων της να ενισχύσει τη συνέπεια μεταξύ των στρατηγικών και των δράσεων περιφερειακής ολοκλήρωσης σε περιφερειακό και σε εθνικό επίπεδο, κάτι που θα καταστεί πιο σαφές στο πλαίσιο του 11ου ΕΤΑ. Επίσης, οι πιστώσεις ανακατανεμήθηκαν με πιο ρεαλιστικό τρόπο μεταξύ των διαφόρων περιφερειών. Τμήμα των πιστώσεων του 10ου ΕΤΑ ανακατανεμήθηκε στην πρωτοβουλία "Βιώσιμη ενέργεια για όλους".

ΑΝΤΙΠΡΟΣΩΠΕΙΕΣ

8. Το 2010 η Επιτροπή κατάρτισε και δημοσίευσε καθοδηγητικό σημείωμα για τη διαχείριση περιφερειακών προγραμμάτων, με σκοπό τη βελτίωση του συντονισμού μεταξύ των κεντρικών υπηρεσιών και των αντιπροσωπειών αλλά και μεταξύ των αντιπροσωπειών. Οι εν λόγω κατευθυντήριες οδηγίες όριζαν επίσης σαφώς σε ποιες περιπτώσεις είναι δυνατή η σύναψη συμφωνιών συνεισφοράς με περιφερειακούς οργανισμούς. Η ενίσχυση των τεσσάρων περιφερειακών αντιπροσωπειών θα εξαρτηθεί από το εάν θα πραγματοποιηθεί η προγραμματισμένη για το 2013 και το 2014 αύξηση του προσωπικού τους.

ΕΞΕΤΑΣΗ, ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ ΕΡΓΩΝ

9. Οι ομάδες στήριξης της ποιότητας της Επιτροπής εξετάζουν συστηματικά τα προτεινόμενα έργα/προγράμματα. Ωστόσο, οι θεματικές κατευθυντήριες οδηγίες που πρέπει να χρησιμοποιούνται για την κατάρτιση των περιφερειακών έργων/προγραμμάτων δεν έχουν ολοκληρωθεί ακόμη. Η Επιτροπή επανεξετάζει επίσης επί του παρόντος το σύστημα παρακολούθησης και αξιολόγησης που εφαρμόζει.

--------------------------------------------------

ΠΑΡΑΡΤΗΜΑ IX

ΕΞΩΤΕΡΙΚΕΣ ΔΡΑΣΕΙΣ: ΤΡΑΠΕΖΙΚΑ ΜΕΤΡΑ

1. Η ειδική έκθεση αριθ. 1/2009 αφορούσε τα τραπεζικά μέτρα στην περιοχή της Μεσογείου.

2. "Η συνεργασία μεταξύ της ΕΕ και των χωρών της Μεσογείου που δεν είναι μέλη της ΕΕ άρχισε πριν 30 έτη περίπου και εξελίχθηκε σταδιακά με το χρόνο. Το πλαίσιο σχετικά με τα χρηματοδοτικά και τεχνικά μέτρα (MEDA) κάλυπτε την περίοδο 1996–2006. Στόχος των μέτρων MEDA είναι η συμβολή στη μεταρρύθμιση των οικονομικών και κοινωνικών δομών στις χώρες-εταίρους, εντός των ορίων της ευρωμεσογειακής εταιρικής σχέσης.

3. Δυνάμει των κανονισμών MEDA ή των προηγούμενων πρωτοκόλλων, χρηματοδοτούνται τρία είδη τραπεζικών μέτρων από τον προϋπολογισμό της ΕΕ, τα οποία υλοποιούνται από την Ευρωπαϊκή Τράπεζα Επενδύσεων (EΤΕπ): τεχνική συνδρομή μέσω του ταμείου στήριξης του FEMIP (Facility for Euro-Mediterranean Investment and Partnership — Ευρωμεσογειακός φορέας επενδύσεων και εταιρικής σχέσης), επιδοτήσεις επιτοκίου για ορισμένα δάνεια της ΕΤΕπ και πράξεις επιχειρηματικών κεφαλαίων."

(Πηγή: Ενημερωτικό σημείωμα ECA/09/18)

4. Tο Συνέδριο διενήργησε έλεγχο των τραπεζικών μέτρων στο πλαίσιο του προγράμματος MEDA και των προηγούμενων πρωτοκόλλων, προκειμένου να εξακριβώσει, αφενός, εάν τα υπό εξέλιξη έργα έτυχαν επαρκούς παρακολούθησης από την Επιτροπή και την ΕΤΕπ και, αφετέρου, εάν επιτεύχθηκαν οι στόχοι τους.

Οι συστασεισ του Συνεδριου

5. Το Συνέδριο συνέστησε στην Επιτροπή:

1) να εκπονήσει ένα ειδικά προσαρμοσμένο πρόγραμμα αξιολόγησης και παρακολούθησης για τα τραπεζικά μέτρα·

2) να διασφαλίσει τον αποτελεσματικό συντονισμό των βοηθητικών εργασιών·

3) να διαπραγματευτεί ικανοποιητικές συμβάσεις διαχείρισης·

4) να διασφαλίζει ότι η παρακολούθηση εκ μέρους της ΕΤΕπ εγγυάται την επαρκή εκτέλεση όλων των έργων και την εκπλήρωση των οικονομικών υποχρεώσεων, καθώς και των υποχρεώσεων αναφοράς των ενδιάμεσων φορέων/αναδόχων· και

6) να χαράξει συνολική στρατηγική σε ό,τι αφορά τις πράξεις επιχειρηματικών κεφαλαίων και να επιλέξει τη βέλτιστη διαδικασία υλοποίησης.

Η υλοποιηση των συστασεων του Συνεδριου

6. Η Επιτροπή υλοποίησε πλήρως και τις πέντε συστάσεις.

Τα κυρια σημεια τησ συνεχειασ που δοθηκε στισ συστασεισ του Συνεδριου

ΠΡΟΓΡΑΜΜΑ ΑΞΙΟΛΟΓΗΣΗΣ ΚΑΙ ΠΑΡΑΚΟΛΟΥΘΗΣΗΣ

7. Η Επιτροπή επέφερε καίριες οργανωτικές και διαδικαστικές αλλαγές. Παραδείγματος χάριν,

1) το 2008 η EuropeAid συγκρότησε νέο τμήμα στους κόλπους της μονάδας που είναι αρμόδια για τα τραπεζικά μέτρα στην περιοχή της Μεσογείου, με σκοπό να ανταποκρίνεται το συντομότερο δυνατόν στις παρατηρήσεις του Συνεδρίου·

2) το 2011, στο πλαίσιο της αναδιοργάνωσης της EuropeAid, συγκροτήθηκε νέα μονάδα με σκοπό την προαγωγή, τον συντονισμό, τη διαχείριση και την παρακολούθηση καινοτόμων χρηματοδοτικών μέσων στον τομέα των εξωτερικών σχέσεων στις περιφέρειες που καλύπτει η EuropeAid· και

3) στο τέλος του 2009 η EuropeAid ανέπτυξε λεπτομερείς κατευθυντήριες οδηγίες απευθυνόμενες στην ΕΤΕπ για τον σαφή καθορισμό της επιλογής των νέων δράσεων προς χρηματοδότηση από τον προϋπολογισμό της ΕΕ.

ΣΥΝΤΟΝΙΣΜΟΣ ΤΗΣ ΒΟΗΘΕΙΑΣ

8. Από το 2010 ο συντονισμός μεταξύ της EuropeAid, της ΕΤΕπ και της Ευρωπαϊκής Υπηρεσίας Εξωτερικής Δράσης (ΕΥΕΔ) βελτιώθηκε σημαντικά. Επιπλέον, η EuropeAid διοργάνωσε ενημερωτικές συναντήσεις και μαθήματα επιμόρφωσης του προσωπικού στις αντιπροσωπείες της ΕΕ που ασχολούνται με τα μέσα αυτά, με σκοπό τον εξορθολογισμό της υλοποίησης, της παρακολούθησης και της υποβολής στοιχείων σε τοπικό επίπεδο.

ΣΥΜΒΑΣΕΙΣ ΔΙΑΧΕΙΡΙΣΗΣ

9. Στο τέλος του 2012 υπογράφηκε νέα σύμβαση διαχείρισης μεταξύ της ΕΕ και της ΕΤΕπ σχετικά με την εκτέλεση των πράξεων που χρηματοδοτούνται από τον γενικό προϋπολογισμό της ΕΕ, με την οποία επήλθαν βελτιώσεις όσον αφορά την περιβαλλοντική συμμόρφωση και την παρακολούθηση, την προβολή της χρηματοδότησης της ΕΕ και την υποβολή στοιχείων.

--------------------------------------------------

ΠΑΡΑΡΤΗΜΑ X

ΕΣΟΔΑ: ΔΙΑΧΕΙΡΙΣΗ ΤΑΜΕΙΑΚΩΝ ΔΙΑΘΕΣΙΜΩΝ

1. Η ειδική έκθεση αριθ. 5/2009 αφορούσε τη διαχείριση των ταμειακών διαθεσίμων της Επιτροπής.

2. "Τα κύρια καθήκοντα της διαχείρισης ταμειακών διαθεσίμων της Επιτροπής είναι: α) ο ταμειακός προγραμματισμός και η πρόβλεψη και ειδικότερα η πρόβλεψη ταμειακών ροών, καθώς και η διάθεση χρηματοοικονομικών πόρων από λογαριασμούς ιδίων πόρων, β) η διαχείριση ταμειακών πράξεων (εισπράξεις και πληρωμές) και γ) η διαχείριση τραπεζικών λογαριασμών.

3. Η διαχείριση των ταμειακών διαθεσίμων πραγματοποιείται από δύο Γενικές Διευθύνσεις (ΓΔ): τη ΓΔ Προϋπολογισμού και τη ΓΔ Οικονομικών και Χρηματοδοτικών Υποθέσεων. Η ΓΔ Προϋπολογισμού είναι αρμόδια για την ταμειακή διαχείριση του συνόλου του προϋπολογισμού που διαχειρίζεται η Επιτροπή και του Ευρωπαϊκού Ταμείου Ανάπτυξης. Η ΓΔ Οικονομικών και Χρηματοδοτικών Υποθέσεων είναι αρμόδια για την ταμειακή διαχείριση άλλων εκτός προϋπολογισμού στοιχείων και για την επένδυση των κοινοτικών κεφαλαίων."

(Πηγή: Ενημερωτικό σημείωμα ΕCA/09/30)

4. Κύριος στόχος του ελέγχου του Συνεδρίου ήταν η αξιολόγηση της ποιότητας της διαχείρισης των ταμειακών διαθεσίμων της Επιτροπής, και ειδικότερα του κατά πόσον η Επιτροπή: α) συμμορφώθηκε με τους κανόνες και τους κανονισμούς που εφαρμόζονται στη διαχείριση ταμειακών διαθεσίμων, και β) θέσπισε συστήματα εσωτερικού ελέγχου τα οποία διασφαλίζουν χρηστή ταμειακή διαχείριση.

Οι συστασεισ του Συνεδριου

5. Το Συνέδριο συνέστησε στην Επιτροπή:

1) να αναλύσει τον τρόπο λειτουργίας του ισχύοντος συστήματος λογαριασμών ιδίων πόρων με στόχο τη μείωση των υπολοίπων στους εν λόγω λογαριασμούς· και

2) να βελτιώσει την τεκμηρίωση των διαδικασιών πρόβλεψης των ταμειακών ροών της.

6. Επίσης, σε σχέση με τα συστήματα εσωτερικού ελέγχου, συνέστησε στην Επιτροπή:

1) να βελτιώσει την εποπτεία των δραστηριοτήτων ταμειακής διαχείρισης·

2) να βελτιώσει την τεκμηρίωση της διαχείρισης κινδύνου της·

3) να θεσπίσει ομοιόμορφη πολιτική, καθώς και κατάλληλες κατευθυντήριες οδηγίες για το άνοιγμα καταπιστευματικών λογαριασμών· και

4) να αναζητηθεί η βέλτιστη λύση για την αντιμετώπιση των προσωρινά εισπραχθέντων προστίμων.

7. Το Συνέδριο συνέστησε ακόμη, όσον αφορά τους λογαριασμούς πάγιων προκαταβολών:

1) οι απαιτήσεις που ορίζονται για τις διαδικασίες διαγωνισμού για την επιλογή των τραπεζών να τηρούνται και η διαδικασία επιλογής να τεκμηριώνεται κατάλληλα.

Η υλοποιηση των συστασεων του Συνεδριου

8. Η Επιτροπή υλοποίησε πλήρως πέντε συστάσεις (συστάσεις αριθ. 2, 3, 4, 6 και 7) και ως επί το πλείστον δύο συστάσεις (συστάσεις αριθ. 1 και 5).

Τα κυρια σημεια τησ συνεχειασ που δοθηκε στισ συστασεισ του Συνεδριου

ΑΝΑΛΥΣΗ ΤΩΝ ΛΟΓΑΡΙΑΣΜΩΝ ΙΔΙΩΝ ΠΟΡΩΝ

9. Η ΓΔ Προϋπολογισμού πέτυχε να μειώσει τα υπόλοιπα στο τέλος του έτους κατά τα έτη 2008, 2009 και 2011, παρά το γεγονός ότι το σύστημα είσπραξης των ιδίων πόρων από τα κράτη μέλη δεν τροποποιήθηκε. Δεδομένου ότι αρμόδιο να νομοθετήσει επί του συστήματος είναι το Συμβούλιο, η Επιτροπή δεν έχει αρμοδιότητα να τροποποιήσει το σύστημα.

ΔΙΑΔΙΚΑΣΙΕΣ ΠΡΟΒΛΕΨΗΣ ΤΩΝ ΤΑΜΕΙΑΚΩΝ ΡΟΩΝ

10. Τα εργαλεία υποβολής στοιχείων για τις προβλέψεις των ταμειακών ροών και των ταμειακών διαθεσίμων αναθεωρήθηκαν το 2009 και, πλέον, η επικαιροποιημένη διαχείριση των ταμειακών ροών περιλαμβάνει μηνιαίες έγγραφες ανακοινώσεις. Τελούν επίσης υπό αναθεώρηση οι διαδικασίες υποβολής εκθέσεων και πρόβλεψης σχετικά με τις ταμειακές ροές, οι οποίες θεσπίστηκαν το 2010.

ΒΕΛΤΙΩΜΕΝΗ ΕΠΟΠΤΕΙΑ

11. Η πολιτική διαχείρισης κινδύνου της ΓΔ Προϋπολογισμού αναθεωρείται τακτικά και τροποποιούνται τα όρια και οι απαιτήσεις. Επίσης, πραγματοποιήθηκαν συζητήσεις μεταξύ της ΓΔ Προϋπολογισμού και της ΓΔ Οικονομικών και Χρηματοδοτικών Υποθέσεων σχετικά με τη βελτίωση της διαχείρισης του κινδύνου και της διαχείρισης των προστίμων.

12. Η πολιτική διαχείρισης του χρηματοοικονομικού κινδύνου της Επιτροπής δημοσιεύθηκε το 2012. Επιπλέον, η ΓΔ Προϋπολογισμού κατάρτισε πολιτική διαχείρισης κινδύνου για τα ταμειακά διαθέσιμα και τις πληρωμές και θεσπίστηκαν ειδικές διαδικασίες για τους λειτουργικούς κινδύνους, που εξασφαλίζουν την συνέχιση των δραστηριοτήτων.

13. Η Επιτροπή όρισε δείκτες για τις ταμειακές πράξεις, οι οποίοι παρακολουθούνται τακτικά. Τυχόν εξαιρέσεις ή παρεκκλίσεις από τους στόχους αναλύονται προκειμένου να δοθεί η κατάλληλη συνέχεια.

ΑΝΤΙΜΕΤΩΠΙΣΗ ΤΩΝ ΠΡΟΣΩΡΙΝΑ ΕΙΣΠΡΑΧΘΕΝΤΩΝ ΠΡΟΣΤΙΜΩΝ

14. Η ΓΔ Προϋπολογισμού και η ΓΔ Οικονομικών και Χρηματοδοτικών Υποθέσεων υπέγραψαν συμφωνία επιπέδου υπηρεσιών στο τέλος του 2009. Επιπλέον, δημιουργήθηκε ταμείο για τα νέα προσωρινά εισπραχθέντα πρόστιμα, το οποίο διαχειρίζεται από τον Ιανουάριο του 2010 η ΓΔ Οικονομικών και Χρηματοδοτικών Υποθέσεων. Ακόμη, το 2011, το κλιμάκιο εσωτερικού ελέγχου της ΓΔ Οικονομικών και Χρηματοδοτικών Υποθέσεων εξέτασε τις αναθεωρημένες ρυθμίσεις για την αντιμετώπιση των προσωρινά εισπραχθέντων προστίμων και κατέληξε στο συμπέρασμα ότι η δραστηριότητα τελούσε υπό αποτελεσματική διαχείριση.

ΔΙΑΧΕΙΡΙΣΗ ΤΩΝ ΛΟΓΑΡΙΑΣΜΩΝ ΠΑΓΙΩΝ ΠΡΟΚΑΤΑΒΟΛΩΝ

15. Σε στενή συνεργασία με τις αντιπροσωπείες της ΕΕ, η ΓΔ Προϋπολογισμού προτείνει τις πλέον οικονομικές λύσεις για τη διαχείριση των λογαριασμών πάγιων προκαταβολών. Αυτές οι διαδικασίες επιλογής τεκμηριώνονται και η συμμόρφωση με τις διαδικασίες εξετάζεται στο πλαίσιο επισκέψεων επιθεώρησης της ΓΔ Προϋπολογισμού. Οι επιθεωρήσεις αυτές μπορεί να οδηγήσουν στη διατύπωση συστάσεων που ενσωματώνονται στις εκθέσεις επιθεώρησης οι οποίες κοινοποιούνται στην ΕΥΕΔ.

ΚΑΤΑΠΙΣΤΕΥΜΑΤΙΚΟΙ ΛΟΓΑΡΙΑΣΜΟΙ

16. Μολονότι οι περισσότερες διατάξεις του δημοσιονομικού κανονισμού τέθηκαν σε ισχύ την 1η Ιανουαρίου 2013, οι νέοι κανόνες σχετικά με τα χρηματοδοτικά μέσα και την έμμεση διαχείριση πρόκειται να τεθούν σε ισχύ την 1η Ιανουαρίου 2014. Εκκρεμεί η υπογραφή της χρηματοδοτικής και διοικητικής συμφωνίας-πλαισίου (Financial and Administrative Framework Agreement, FAFA — πολιτικές και κατευθυντήριες οδηγίες για τη λειτουργία ορισμένων καταπιστευματικών λογαριασμών) μεταξύ της ΕΤΕπ και της Επιτροπής, και δεν έχουν δοθεί συγκεκριμένες οδηγίες σχετικά με τους καταπιστευματικούς λογαριασμούς.

--------------------------------------------------

ΠΑΡΑΡΤΗΜΑ XI

ΕΡΕΥΝΑ: ΠΡΟΓΡΑΜΜΑΤΑ-ΠΛΑΙΣΙΑ Ε&ΤΑ

1. Η ειδική έκθεση 9/2007 αφορούσε την αξιολόγηση των προγραμμάτων-πλαισίων Έρευνας και Τεχνολογικής Ανάπτυξης και αποσκοπούσε να διαπιστωθεί εάν μπορεί να βελτιωθεί η προσέγγιση της Επιτροπής.

2. "Μέσα στο ευρύ φάσμα των πολιτικών που εφαρμόζονται στην Ευρωπαϊκή Ένωση για την ενίσχυση της καινοτομίας και της ανταγωνιστικότητας, τα προγράμματα-πλαίσια (ΠΠ) της Ε&ΤΑ αποτελούν το σημαντικότερο χρηματοδοτικό μέσο που συμβάλλει στη στρατηγική της Λισαβόναςκαι στο στόχο της Βαρκελώνης σε κοινοτικό επίπεδο. Μέσω των ΠΠ, η Κοινότητα χορηγεί κεφάλαια σε ερευνητές της Ευρωπαϊκής Ένωσης, των συνδεδεμένων χωρών και εκτός ΕΕ. Οι προϋπολογισμοί των προγραμμάτων αυτών αυξήθηκαν σημαντικά με την πάροδο των ετών φθάνοντας στα 7217 εκατομμύρια ευρώ ετησίως στο πλαίσιο του 7ου ΠΠ (2007 έως 2013).

3. Ο έλεγχος είχε ως στόχο να καθορίσει βασικά κατά πόσο η προσέγγιση της Επιτροπής για την εκτίμηση των αποτελεσμάτων των ΠΠ ήταν επαρκής. Στο πλαίσιο αυτό, το Συνέδριο έλεγξε αν η Επιτροπή τηρούσε τις νομικές υποχρεώσεις και εξακρίβωσε κατά πόσο το σύστημα για την αξιολόγηση και την παρακολούθηση που εφάρμοζε η Επιτροπή ανταποκρινόταν στις προσδοκίες των ενδιαφερομένων φορέων."

(Πηγή: Ενημερωτικό σημείωμα ECA/07/40)

4. Ο έλεγχος του Συνεδρίου αφορούσε τις ρυθμίσεις παρακολούθησης και αξιολόγησης που ίσχυαν στην Επιτροπή από το 1995 για τις τρεις τελευταίες περιόδους προγραμματισμού (4ο ΠΠ, 5ο ΠΠ, 6ο ΠΠ), ενώ κάλυψε επίσης τη μελλοντική εξέλιξη για το 7ο ΠΠ (2007-2013).

Οι συστασεισ του Συνεδριου

5. Το Συνέδριο διατύπωσε τις εξής συστάσεις:

1) να καταστεί σαφής η λογική της παρέμβασης στη μελλοντική νομοθεσία·

2) να διαμορφωθεί μια περιεκτική στρατηγική αξιολόγησης·

3) να εξεταστεί το ενδεχόμενο συγκρότησης ενός κοινού γραφείου αξιολόγησης για τον συντονισμό των δραστηριοτήτων αξιολόγησης των "ΓΔ έρευνας" για τα ΠΠ στο σύνολό τους·

4) να βελτιστοποιηθεί η συλλογή και η αξιολόγηση των δεδομένων, καθώς και η υποβολή των σχετικών εκθέσεων· και

5) να καθορίσει η Επιτροπή τον τύπο και την εμβέλεια της αξιολόγησης και να αποσαφηνίσει τον τρόπο με τον οποίο οι αξιολογήσεις μπορούν να χρησιμοποιούνται.

Η υλοποιηση των συστασεων του Συνεδριου

6. Η Επιτροπή υλοποίησε πλήρως τέσσερις συστάσεις (συστάσεις αριθ. 1, 3, 4 και 5) και ως επί το πλείστον μία σύσταση (σύσταση αριθ. 2).

Τα κυρια σημεια τησ συνεχειασ που δοθηκε στισ συστασεισ του Συνεδριου

ΛΟΓΙΚΗ ΤΗΣ ΠΑΡΕΜΒΑΣΗΣ

7. Οι νέες νομοθετικές προτάσεις περιλαμβάνουν σαφή και ολοκληρωμένη περιγραφή των ειδικών στόχων της χρηματοδότησης της έρευνας, καθώς και έναν περιορισμένο αριθμό βασικών δεικτών για την αξιολόγηση των αποτελεσμάτων και του αντικτύπου. Ωστόσο, οι εν λόγω προτάσεις δεν έχουν εγκριθεί ακόμη.

ΑΞΙΟΛΟΓΗΣΗ ΚΑΙ ΠΑΡΑΚΟΛΟΥΘΗΣΗ

8. Η Επιτροπή θέσπισε ένα σύστημα για τη συλλογή στοιχείων σχετικά με ένα σύνολο βασικών δεικτών επιδόσεων που αφορούν το 7ο ΠΠ στο σύνολό του και αποτελούν τον κορμό των ετήσιων εκθέσεων παρακολούθησης του 7ου ΠΠ. Αναπτύχθηκε επίσης εγχειρίδιο για την αξιολόγηση των ερευνητικών προγραμμάτων, το οποίο αποτελεί τμήμα των προτύπων εσωτερικού ελέγχου της ΓΔ Έρευνας και Καινοτομίας. Ωστόσο, δεν έχει εκπονηθεί ακόμη έγγραφο που να περιέχει τη συγκεκριμένη στρατηγική αξιολόγησης.

9. Μολονότι δεν αποτελεί κοινό γραφείο αξιολόγησης, το διυπηρεσιακό δίκτυο αξιολόγησης Ε&ΤΑ συντονίζει πλέον τις δραστηριότητες αξιολόγησης των "ΓΔ έρευνας" στο πλαίσιο του ΠΠ.

10. Η Επιτροπή δημιούργησε μια κοινή αποθήκη δεδομένων για την έρευνα, που παρέχει στους χρήστες πληροφορίες σχετικά με την έκβαση των προσκλήσεων υποβολής προτάσεων στο πλαίσιο του 7ου ΠΠ οι οποίες έχουν ολοκληρωθεί, συμπεριλαμβανομένης της συμμετοχής στο 7ο ΠΠ και στατιστικών στοιχείων σχετικά με τις επιδόσεις.

--------------------------------------------------